Wɔka Israel anim; wɔtew Israel ho (1-11)\nYehowa bɛba Babilon so (12-16a)\nOnyankopɔn nkyerɛkyerɛ so wɔ mfaso (16b-19)\n“Mumfi Babilon!” (20-22)\n48 Muntie eyi, O Yakob fi,Mo a mode Israel din ato mo so+Na mufi Yuda nsu mu,*Mo a mode Yehowa din ka ntam+Na mofrɛ Israel Nyankopɔn no,Nanso ɛnyɛ nokware anaa trenee mu.+ 2 Wɔde kurow kronkron no din frɛ wɔn ho,+Na wɔde wɔn ani ato Israel Nyankopɔn no so;+Ɔno na ne din de asafo Yehowa. 3 “Tete* nneɛma no, meka kyerɛɛ wo akyɛ. Epue fii me ara m’anom,Na mema wohui.+ Mekekaa me ho prɛko pɛ na ɛbae.+ 4 Esiane sɛ minim sɛ w’aso yɛ den,Na wo kɔn yɛ dade ntini, na wo moma yɛ kɔbere+ nti, 5 Meka kyerɛɛ wo akyɛ. Ennya mmae no, mema wotee,Na amma woanka sɛ, ‘Me bosom na ɛyɛe,Me honi a wɔasen ne me dade honi* na ɛma ɛbae.’ 6 Moate na moahu eyi nyinaa. Morenka ho asɛm anaa?+ Efi nnɛ merema moate nsɛm foforo,+Nsɛm a wɔde asie a munnim ho hwee. 7 Afei na merebɔ, na emfi tete.Ɛyɛ biribi a wontee da, gye nnɛ,Sɛnea ɛbɛyɛ a worentumi nka sɛ, ‘Hwɛ! Minim dedaw.’ 8 Daabi, wontee,+ na wunnim;Tete no, na w’aso asisiw. Efisɛ minim sɛ woyɛ okontomponi paa,+Na wɔafrɛ wo mmaratofo fi awo mu.+ 9 Nanso me din nti, mɛtwentwɛn m’abufuw so;+M’ayeyi nti, mɛhyɛ me ho so wɔ wo ho,Na merenyi wo mfi hɔ.+ 10 Hwɛ! Manan wo, nanso ɛnte sɛ dwetɛ.+ Masɔ wo ahwɛ* wɔ ahoyeraw fononoo* mu.+ 11 Me din nti, me din nti na mɛyɛ.+Adɛn nti na memma wongu me ho fĩ?+ Meremfa m’anuonyam mma obiara.* 12 Tie me, O Yakob, ne Israel a mafrɛ wo. Mete sɛnea mete.+ Mene odikanfo, na me ara nso ne okyikafo.+ 13 Me ara me nsa na ɛtoo asaase fapem,+Na me nsa nifa na ɛtrɛw ɔsoro mu.+ Sɛ mefrɛ wɔn a, wɔn nyinaa sɔre gyina hɔ. 14 Mo nyinaa, mommoaboa mo ho ano, na muntie. Wɔn mu hena na ɔde eyinom ato gua? Yehowa dɔ no.+ Nea ɛsɔ n’ani na ɔde bɛyɛ Babilon,+Na ne basa bɛba Kaldeafo so.+ 15 Me ara na makasa, na mafrɛ no.+ Mede no aba, na ne kwan besi yiye.+ 16 Muntwiw mmɛn me, na muntie eyi. Efi mfiase pɛɛ menkaa biribiara wɔ ahintawee mu.+ Bere a esii no, na mewɔ hɔ.” Na afei Awurade Tumfo Yehowa asoma me, ne ne honhom.* 17 Nea Yehowa, wo Gyefo, Israel Kronkronni no,+ se ni: “Me, Yehowa, mene wo Nyankopɔn,Nea ɔkyerɛkyerɛ wo ma esi wo yiye,*+Nea ɔkyerɛ wo ɔkwan a ɛsɛ sɛ wofa so no.+ 18 Sɛ wubetie me mmara nsɛm a,+ Anka w’asomdwoe bɛyɛ sɛ asubɔnten,+Na wo trenee ayɛ sɛ po asorɔkye.+ 19 Wo nkyirimma* bɛyɛ bebree sɛ anwea,Na w’asefo ayɛ sɛ emu anwea mfuamfua.+ Wɔrentwa wɔn din nkyene, na wɔrenhyew wɔn ase mfi m’anim da.” 20 Mumfi Babilon!+ Munguan mfi Kaldeafo nkyɛn! Momfa anigye nka ho asɛm! Momfa nto gua!+ Momma ennu asaase ano baabiara.+ Monka sɛ: “Yehowa agye n’akoa Yakob.+ 21 Bere a ɔde wɔn nam anwea pradadaa so no, osukɔm anne wɔn.+ Ɔmaa nsu fii ɔbotan mu ba maa wɔn;Ɔpaee ɔbotan mu maa nsu tuei.”+ 22 “Asomdwoe nni hɔ mma abɔnefo,”+ Yehowa na waka.\n^ Ebetumi nso akyerɛ, “mo a mufi Yuda mu.”\n^ Anaa “Mapɛɛpɛɛ wo mu.” Ebetumi nso akyerɛ, “Mapaw wo; Mayi wo.”\n^ Ɛyɛ fononoo a wɔde nan dade.\n^ Anaa “Me ne obiara nkyɛ m’anuonyam.”\n^ Anaa “de ne honhom aka me ho.”\n^ Anaa “wunya so mfaso.”


Ɔkwan a Wobɛfa So Ahu Nokware Som\nKENKAN WƆ Abkhaz Afrikaans Albanian Amharic Arabic Argentinean Sign Language Armenian Aukan Austrian Sign Language Azerbaijani Azerbaijani (Cyrillic) Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Blackfoot Boulou Cambodian Carib Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Costa Rican Sign Language Croatian Croatian Sign Language Cuban Sign Language Czech Czech Sign Language Danish Douala Dutch Dutch Sign Language Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language Frafra French Futuna (East) Ga Garifuna Georgian German Sign Language Ghanaian Sign Language Greek Greek Sign Language Greenlandic Guarani Guatemalan Sign Language Haitian Creole Hausa Hebrew Hiligaynon Hmong (White) Hungarian Hungarian Sign Language Iban Iloko Indonesian Indonesian Sign Language Isoko Italian Italian Sign Language Japanese Japanese Sign Language Kinyarwanda Kirghiz Kisi Korean Krio Kwanyama Laotian Latvian Lhukonzo Lithuanian Luganda Luo Malagasy Mam Mapudungun Mauritian Creole Mbunda Medumba Mexican Sign Language Mizo Mozambican Sign Language Nahuatl (Guerrero) Navajo Ndebele (Zimbabwe) Nengone Nepali New Zealand Sign Language Nias Niuean Norwegian Norwegian Sign Language Nzema Oromo Ossetian Panamanian Sign Language Paraguayan Sign Language Persian Peruvian Sign Language Polish Portuguese Portuguese Sign Language Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Romanian Sign Language Romany (Northern Greece) Romany (Southern Greece) Runyankore Russian Russian Sign Language Rutoro Sarnami Serbian Serbian (Roman) Seychelles Creole Shona Shuar Sidama Sinhala Slovak Slovenian Solomon Islands Pidgin Spanish Spanish Sign Language Swedish Swedish Sign Language Tagalog Tahitian Tatar Thai Thai Sign Language Tigrinya Tojolabal Tongan Totonac Tsonga Tswana Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Venda Wallisian Wayuunaiki Wolaita Wolof Xhosa Yoruba Zande Zapotec (Lachiguiri) Zulu\nSɛ wopɛ sɛ woyɛ Onyankopɔn adamfo a, ɛsɛ sɛ wode wo ho hyɛ ɔsom a Onyankopɔn pene so mu. Yesu kae sɛ “nokware asomfo” bɛsom Onyankopɔn wɔ “nokware” mu. (Yohane 4:23, 24) Ɔkwan a ɛteɛ biako pɛ na ɛwɔ hɔ a wɔfa so som Onyankopɔn. (Efesofo 4:4-6) Nokware som kɔ daa nkwa mu, na atoro som kɔ ɔsɛe mu.—Mateo 7:13, 14.\nWubetumi ahu nokware som denam nnipa a wɔde wɔn ho hyem a wobɛhwɛ wɔn no so. Esiane sɛ Yehowa ye nti, ɛsɛ sɛ ne nokware asomfo yɛ nnipa pa. Sɛnea akutu dua pa sow akutu pa no, saa ara na nokware som nso ma yenya nnipa pa.—Mateo 7:15-20.\nYehowa nnamfo wɔ obu kɛse ma Bible no. Wonim sɛ Bible no fi Onyankopɔn hɔ. Wɔma nea ɛka no kyerɛ wɔn kwan wɔ asetra mu, wɔde di wɔn haw ahorow ho dwuma, na wɔma ɛboa wɔn ma wosua Onyankopɔn ho ade. (2 Timoteo 3:16) Wɔbɔ mmɔden sɛ wɔde nea wɔka no bɛbɔ wɔn bra.\nYehowa nnamfo dodɔ wɔn ho. Yesu yii ɔdɔ adi kyerɛɛ nkurɔfo denam Onyankopɔn ho ade a ɔkyerɛɛ wɔn ne ayarefo a ɔsaa wɔn yare no so. Wɔn a wɔde wɔn ho hyɛ nokware som mu no nso yi ɔdɔ adi kyerɛ afoforo. Te sɛ Yesu no, wommu ahiafo anaa mmusua foforo animtiaa. Yesu kae sɛ nkurɔfo nam dɔ a n’asuafo dodɔ wɔn ho no so na ebehu wɔn.—Yohane 13:35.\nOnyankopɔn nnamfo di ne din Yehowa no ni. So obi betumi ayɛ w’adamfo paa bere a ɔmfa wo din mfrɛ wo? Dabi! Sɛ yɛwɔ adamfo a, yɛde ne din frɛ no na yɛka ne ho asɛmpa kyerɛ afoforo. Enti ɛsɛ sɛ wɔn a wɔpɛ sɛ wɔyɛ Onyankopɔn nnamfo no de ne din frɛ no na wɔka ne ho asɛm kyerɛ afoforo. Yehowa pɛ sɛ yɛyɛ saa.—Mateo 6:9; Romafo 10:13, 14.\nTe sɛ Yesu no, Onyankopɔn nnamfo kyerɛkyerɛ nkurɔfo Onyankopɔn Ahenni no ho ade. Onyankopɔn Ahenni no yɛ ɔsoro nniso a ɛbɛyɛ asase paradise. Onyankopɔn nnamfo ka Onyankopɔn Ahenni ho asɛmpa yi kyerɛ afoforo.—Mateo 24:14.\nYehowa Adansefo bɔ mmɔden sɛ wɔbɛyɛ Onyankopɔn nnamfo. Wɔwɔ obu ma Bible no na wɔdodɔ wɔn ho. Wɔde Onyankopɔn din nso frɛ no na wodi no ni, na wɔkyerɛkyerɛ afoforo Onyankopɔn Ahenni ho ade. Yehowa Adansefo de wɔn ho hyɛ nokware som mu wɔ asase so nnɛ.\nYehowa Adansefo baahe na wunim wɔn? Yɛn ho nsɛm bɛn na wunim ankasa?


Yesu Ne “Owusɔreɛ ne Nkwa” ( Yohane 11) | Yesu Asetena\nLASARO WUI ANSA NA YESU REDU HƆ\nBetania kuro no da Yerusalem nifa so, na bɛyɛ akwansin mmienu na ɛda ntam. Yesu fi Perea reba a ɔduu Betania kurotia no, na Maria ne Marta resu wɔn nuabarima Lasaro a wawu no. Ná nnipa pii aba rebɛgyam wɔn.\nObi kɔbɔɔ Marta amanneɛ sɛ Yesu reba, na ɛhɔ ara na Marta yɛɛ ntɛm kɔhyiaa no. Marta kaa asɛm bi kyerɛɛ Yesu, na ebia na ɔne ne nua Maria nyinaa adi ho abooboo nnanan. Ɔkaa sɛ: “Awurade, sɛ wowɔ ha a, anka me nua no anwu.” Nanso na Marta asɛm no nkyerɛ sɛ ɔnni gyidi, efisɛ ɔtoaa so sɛ: “Menim sɛ adeɛ biara a wobɛbisa Onyankopɔn no, Onyankopɔn de bɛma wo.” (Yohane 11:21, 22) Ná ɔgye di sɛ saa bere no mpo ebia Yesu bɛtumi ayɛ biribi aboa ne nuabarima no.\nYesu buaa no sɛ: “Wo nua no bɛsɔre.” Marta tee asɛm yi ase sɛ Yesu reka asase so owusɔre a ɛbɛba daakye no ho asɛm, efisɛ ɛno ne Abraham ne tete agyanom foforo anidaso. Enti ɔkyerɛɛ sɛ ɔwɔ gyidi paa sɛ saa owusɔre no bɛba. Ɔkaa sɛ: “Menim sɛ owusɔreɛ mu, da a ɛtwa toɔ no, ɔbɛsɔre.”—Yohane 11:23, 24.\nNanso wohwɛ a, na Yesu bɛtumi ayɛ asɛm no ho biribi anim-anim hɔ ara anaa? Ɔkaee Marta sɛ Onyankopɔn ama no owuo so tumi. Ɔkaa sɛ: “Obiara a ɔnya me mu gyidie no, sɛ ɔwu mpo a, ɔbɛba nkwa mu; na obiara a ɔte aseɛ a ɔnya me mu gyidie no renwu da.”—Yohane 11:25, 26.\nNea Yesu kae no nkyerɛ sɛ na n’asuafo no nwu da. Ɔno ara a ɔkaa asɛm no mpo, na waka akyerɛ asomafo no sɛ ɔrebɛwu. (Mateo 16:21; 17:22, 23) Nea na Yesu repɛ akyerɛ ara ne sɛ, sɛ obi nya ne mu gyidi a, onii no bɛtumi anya daa nkwa. Nnipa pii fam no, wɔbɛwu ama wɔanyane wɔn ansa na wɔanya daa nkwa, nanso atreneefo a wɔde wɔn ani bɛhu wiase awiei no deɛ, wɔrenwu koraa. Sɛnea ɛte biara no, wɔn a wɔwɔ Yesu mu gyidi no nyinaa wɔ anidaso sɛ wɔbɛtena ase daa a wɔrenwu.\nYɛahu nea Yesu bɛyɛ daakye, nanso bere a ɔkaa sɛ “mene owusɔreɛ ne nkwa” no, na Lasaro awu dada. Enti na ɔbɛtumi anyane no anaa? Yesu bisaa Marta sɛ: “Wogye yei di?” Marta yii ano sɛ: “Aane, Awurade; megye di sɛ wone Kristo, Onyankopɔn Ba a ɔreba wiase no.” Marta nyaa gyidi sɛ Yesu bɛtumi ayɛ ne nua no wuo ho biribi saa da no, enti ɔtuu mmirika kɔɔ fie, na ɔfrɛɛ ne nua Maria kɔɔ nkyɛn ka kyerɛɛ no sɛ: “Ɔkyerɛkyerɛfoɔ no aba na ɔrefrɛ wo.” (Yohane 11:25-28) Ɛhɔ ara na Maria sɔre sii so, na ɛyɛɛ nkurɔfo sɛ gyama ɔrekɔ baabi a wɔsiee Lasaro no, enti wɔsɔre dii n’akyi.\nNanso na Maria rekɔ Yesu nkyɛn. Ɔduu hɔ no, ɔhwee Yesu nan ase kaa asɛm a ne nua Marta nso kae no sɛ: “Awurade, sɛ wowɔ ha a, anka me nua no anwu.” Bere a Yesu huu sɛ Maria ne nnipa a wɔka ne ho rete nisuo no, ne werɛ hoe, na ɔsui. Nkurɔfo hui no, ɛkaa wɔn paa, nanso ebinom bisaa sɛ: “Onipa yi a ɔbuee onifirani no ani yi, enti wantumi anhwɛ ama oyi awu?”—Yohane 11:32, 37.\nBere a Yesu kɔduu Betania kurotia no, dɛn na na ɛrekɔ so?\nDɛn nti na na Marta gye owusɔre di?\nDɛn na Yesu kae a ɛkyerɛ sɛ ɔbɛtumi ayɛ Lasaro wuo no ho biribi?


Bible Mu Nsɛm Yehosafat De Ne Ho To Yehowa So - Yehowa Adansefo Intanɛt Dwumadibea\nWUNIM saa mmarima yi ne nea wɔreyɛ? Wɔrekɔ ɔkõ, na mmarima a wodi anim no reto dwom. Nanso ebia wubebisa sɛ: ‘Dɛn nti na mmarima no nni nkrante ne mpeaw a wɔde bɛko?’ Ma yɛnhwɛ.\nNá Yehosafat ne mmusuakuw abien Israel ahemman no hene. Ɔne Ɔhene Ahab ne Yesebel a na wɔwɔ mmusuakuw 10 kusuufam ahemman no mu no traa ase bere koro mu. Nanso na Yehosafat yɛ ɔhempa, na na n’agya Asa nso yɛ ɔhempa. Enti keseefam mmusuakuw abien ahemman no mufo nyaa ahotɔ mfe pii.\nNanso afei asɛm bi sii a ɛmaa ehu kaa ɔman no. Nkurɔfo bɛka kyerɛɛ Yehosafat sɛ: ‘Dɔm kɛse a wofi Moab, Amon ne Bepɔw Seir so reba wo so.’ Israelfo pii hyiae wɔ Yerusalem a na wɔhwehwɛ Yehowa mmoa. Wɔkɔɔ asɔrefi hɔ, na Yehosafat bɔɔ mpae wɔ hɔ sɛ: ‘O Yehowa yɛn Nyankopɔn, yennim nea ɛsɛ sɛ yɛyɛ. Yentumi nyɛ hwee wɔ dɔm kɛse yi anim. Yɛn ani da wo so.’\nYehowa tiei, na ɔmaa ne nkoa mu biako ka kyerɛɛ nkurɔfo no sɛ: ‘Ɔko no nyɛ mo de, na mmom Onyankopɔn dea. Ɛho renhia sɛ moko. Mo de monhwɛ ara, na monhwɛ sɛnea Yehowa begye mo.’\nEnti ade kyee no Yehosafat ka kyerɛɛ ɔman no sɛ: ‘Momfa mo ho nto Yehowa so!’ Afei ɔmaa dwontofo bedii asraafo no anim, na bere a wɔrekɔ no na wɔreto Yehowa ayeyi dwom. Wunim nea ɛbae bere a wɔbɛn ɔko no ano no? Yehowa maa atamfo no twaa wɔn ho ne wɔn ho koe. Na bere a Israelfo no koduu hɔ no na atamfo asraafo no nyinaa awuwu!\nSo Yehosafat nyɛ nyansafo sɛ ɔde ne ho too Yehowa so anaa? Sɛ yɛde yɛn ho to No so a, yɛn nso yɛbɛyɛ anyansafo.\n1 Ahene 22:41-53; 2 Beresosɛm 20:1-30.\nHena ne Yehosafat, na bere bɛn mu na ɔtraa ase?\nAdɛn nti na ehu aka Israelfo no, na dɛn na wɔn mu pii yɛe?\nDɛn mmuae na Yehowa de maa Yehosafat wɔ ne mpaebɔ no ho?\nDɛn na Yehowa ma esii ansa na ɔko no reba so?\nAsuade bɛn na yebetumi anya afi Yehosafat hɔ?\nKenkan 2 Beresosɛm 20:1-30.\nƆkwan bɛn so na Yehosafat kyerɛɛ nea ɛsɛ sɛ Onyankopɔn asomfo anokwafo yɛ bere a wɔahyia tebea a ɛyɛ hu no? (2 Be. 20:12; Dw. 25:15; 62:1)\nEsiane sɛ bere nyinaa no Yehowa nam n’ahyehyɛde so na ɔne ne nkurɔfo di nkitaho nti, ahyehyɛde bɛn na ɔde di dwuma nnɛ? (2 Be. 20:14, 15; Mat. 24:45-47; Yoh. 15:15)\nSɛ Onyankopɔn fi “ade nyinaa so tumfoɔ no, da kɛse no mu ko no” ase a, ɔkwan bɛn so na yɛn tebea no bɛyɛ te sɛ Yehosafat de no? (2 Be. 20:15, 17; 32:8; Adi. 16:14, 16)\nKyɛfa bɛn na akwampaefo ne asɛmpatrɛwfo renya wɔ wiase nyinaa asɛnka adwuma no mu nnɛ de suasua Lewifo no? (2 Be. 20:19; Rom. 10:13-15; 2 Tim. 4:2)


Mma Abɛɛfo Mfiri Nnnye Wo Mmmɔ So | Mmoa a Wɔde Ma Abusua No\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Azerbaijani Belize Kriol Bicol Bislama Brazilian Sign Language Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Colombian Sign Language Croatian Czech Danish Dutch Efik English Estonian Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Ibanag Icelandic Igbo Iloko Indonesian Isoko Italian Italian Sign Language Japanese Kannada Kazakh Kazakh (Arabic) Kiluba Kimbundu Kinyarwanda Kirghiz Kirundi Korean Lari Lithuanian Luo Malagasy Malay Malayalam Maya Mongolian Myanmar Ndebele (Zimbabwe) Nepali Norwegian Nzema Oromo Pangasinan Papiamento (Curaçao) Persian Polish Portuguese Portuguese (Portugal) Punjabi Quichua (Imbabura) Rarotongan Romanian Russian Russian Sign Language Samoan Sango Sepedi Serbian Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sunda Swahili Swedish Tagalog Tamil Tatar Telugu Tetun Dili Thai Tigrinya Tsonga Tswana Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba Zapotec (Isthmus)\nMma Abɛɛfo Mfiri Nnnye Wo Mmmɔ So\nAbɛɛfo mfiri ayɛ ɔdomfo-kumfo; ebetumi ama w’aware ayɛ yiye na ebetumi nso ama no ayɛ basaa. Aka w’aware sɛn?\nNea awarefo aka\nNea ɛbɛboa mo ama moasusuw ho\nSɛ wode abɛɛfo mfiri yɛ adwuma ne kwan so a, ebetumi ama w’aware ayɛ yiye. Awarefo sei, sɛ obiara kɔ n’adwuma a, wotumi de di nkitaho sɛnea ɛbɛyɛ a obiara bɛte ne yɔnko nka.\n“Sɛ wokyerɛw text message ketewa bi kɔma wo kunu anaa wo yere ka kyerɛ no sɛ ‘Medɔ wo’ anaa ‘Mafe wo’ a, ɛboa paa.”—Jonathan.\nSɛ woamfa abɛɛfo mfiri anyɛ adwuma ne kwan so a, ebetumi ama w’aware ayɛ basaa. Ebinom wɔ hɔ a, daa na wɔn ani si wɔn fon anaa wɔn kɔmputa so. Ɛba saa a, wonnya wɔn yere anaa wɔn kunu ho adagyew papa.\n“Minim paa sɛ da bi wɔ hɔ a, me kunu nyae a anka ɔne me bedi nkɔmmɔ paa, nanso fon a m’ani si so nti, ɛyɛ a na wapɛ ne baabi atena.”—Julissa.\nEbinom ka sɛ, sɛ wɔn ani si fon anaa kɔmputa so mpo a, wobetumi ne wɔn yere anaa wɔn kunu adi nkɔmmɔ kama. Awuraa bi a yɛfrɛ no Sherry Turkle asua nnipa ho nsɛm kɔ akyiri paa. Ɔkyerɛkyerɛ mu sɛ, “Sɛ obi ka sɛ obetumi akeka nneɛma abɔ so ayɛ ne nyinaa yiye a, ɛnyɛ nokware.” Ebinom adwene yɛ wɔn sɛ, sɛ wutumi keka nneɛma pii bɔ so yɛ ne nyinaa a, ɛkyerɛ sɛ woyɛ adeɛ, nanso ɛnte saa. Awuraa no toaa n’asɛm no so sɛ, “Sɛ wokeka nneɛma bɔ so pii a, ebiara nni hɔ a wubetumi ayɛ no yiye.” *\n“Sɛ me ne me kunu bɔ nkɔmmɔ a, m’ani gye paa, nanso sɛ yɛrebɔ nkɔmmɔ na ɔresan ayɛ biribi foforo a, ɛmma m’ani nnye. Sɛ me ne no rebɔ nkɔmmɔ na ɔde ne fon anaa ne kɔmputa reyɛ biribi foforo a, ɛyɛ me sɛ me ho nhia no.”—Sarah.\nNea yɛreka akosi: Abɛɛfo mfiri betumi ama w’aware ayɛ yiye, na ebetumi nso ama no agyigya. Ne nyinaa ne sɛnea wode bɛyɛ adwuma.\nYɛ nea ehia ansa na woayɛ nea ɛfata. Bible ka sɛ: ‘Yɛnhwehwɛ mu nhu nneɛma a ehia paa no.’ (Filipifo 1:10) Bisa wo ho sɛ, ‘Enti bere a me ne me yere sɛe no wɔ abɛɛfo mfiri ho nti, ɛmma yennya adagyew mma yɛn ho anaa?’\n“Ɛtɔ da a na barima ne ne yere apue akɔtena baabi redidi, nanso wobɛhwɛ na obiara ani si ne fon so. Ɛyɛ awerɛhow paa. Yɛmpɛ sɛ abɛɛfo mfiri de yɛn bɛyɛ nkoa ama yɛn werɛ afi ade a ɛho hia paa no. Ɛno ne adagyew yebenya ama yɛn ho.”—Matthew.\nMma no nnnye wo bere nyinaa. Bible ka sɛ: “Monhwɛ mo abrabɔ yiye paa na sɛnea monantew no anyɛ sɛ wɔn a wonnim nyansa na mmom sɛ anyansafo, na momfa mo bere nyɛ nneɛma a ɛho hia.” (Efesofo 5:15, 16) Bisa wo ho sɛ, ‘Text message a ɛho nhia sɛ migyina so kan na mema ho mmuae no, metumi ayi bere bi asi hɔ a mede bɛyɛ ho adwuma na ankɔba sɛ message a ɛbɛba biara megyae nea mereyɛ akɔkan ama ho mmuae?’\n“Ɛyɛ a mede me fon to silent sɛnea ɛbɛyɛ a sɛ obi frɛ anaa obi sɛnde me message a ɛrenyɛ dede. Mahu sɛ ɛboa paa. Ɛntaa mma sɛ menya call anaa text message anaa e-mail a ehia sɛ migyina so ma ho mmuae ɛhɔ ara.”—Jonathan.\nSɛ ɛbɛyɛ yiye a, mfa adwuma nkɔ fie. Bible ka sɛ: “Biribiara wɔ ne bere a wɔahyɛ ato hɔ.” (Ɔsɛnkafo 3:1) Bisa wo ho sɛ: ‘Meba fie a ɛyɛ a meyɛ adwuma wɔ fon so ma enti minnya bere mma me yere ne me mma anaa? Sɛ saa na ɛte a, bisa wo ho sɛ, aka m’aware sɛn? Sɛ yebisa me yere anaa me kunu a, ɛdɛn na ɔbɛka?’\n“Abɛɛfo mfiri nti, yetumi yɛ adwuma bere biara wɔ baabiara. Mabɔ me ho mmɔden paa sɛ, sɛ me ne me yere wɔ hɔ a, merentaa nhwɛ fon so na merentaa nyɛ m’adwuma ho biribiara wɔ fon.”—Matthew.\nWo ne wo yere anaa wo kunu nsusuw ho nhwɛ sɛnea mode abɛɛfo mfiri bɛyɛ adwuma. Bible ka sɛ: “Obiara nnhwehwɛ nea eye ma ɔno nko ara, na mmom ɔnhwehwɛ ne yɔnko nso de bi.” (1 Korintofo 10:24) Wo ne wo yere, sɛnea obiara de abɛɛfo mfiri yɛ adwuma no, monka ho asɛm. Na sɛ ehia sɛ mosesa mu nso a, monka ho asɛm. Asɛm a yɛato din ‘nea ɛbɛboa mo ama moasusuw ho’ no, mubetumi de ayɛ adwuma.\n“Me ne me kunu nyinaa, sɛ obiara hu sɛ fon anaa tablet reyɛ agye ne yɔnko abɔ so a, yɛka ho asɛm; yɛmfa nsie. Yɛn nyinaa hu sɛ ebetumi de ɔhaw aba, enti sɛ obiara ka n’adwene a, obiara tie no yiye.”—Danielle.\nNea yɛreka akosi: Hwɛ na woamma abɛɛfo mfiri amfa wo anyɛ akoa.\n“Anwummere a yebetumi de adidi yɛn ho nkɔmmɔ ahu nea ɛkɔɔ so saa da no, yɛanhwɛ yiye a, yebetumi de yɛn ani asi fon so ama anwummere no asɛe kwa. Nneɛma bebree na ehia sɛ yɛka ho asɛm wɔ yɛn abrabɔ mu. Enti bere a ɛsɛ sɛ yɛne yɛn kunu anaa yɛn yere didi yɛn ho nkɔmmɔ no, enni sɛ yɛde yɛn ani si fon so.”—Trista ne ne kunu Georgel.\n“Ɛsɛ sɛ wunya wo kunu anaa wo yere ho adagyew paa. Text message, e-mail, ne nneɛma a ɛtete saa deɛ, da biara ebi bɛba yɛn fon so. Nanso dodow no ara, wubetumi ahwɛ no akyiri yi. Sɛ woreka kar a, wuntumi nsɛnde text message, efisɛ wunim sɛ ebetumi ama woanya akwanhyia. Ɛnde, adɛn nti na ɛsɛ sɛ wotena hɔ ma fon sɛe w’aware?”—Jonathan ne ne yere Katelyn.\nNea edi kan, obiara nsusuw nsɛmmisa yi ho. Muwie a, mmuae a obiara nyae no, ɔne ne yɔnko nsusuw ho.\nAbɛɛfo mfiri a wode yɛ adwuma no, ɔkwan bɛn so na ama w’aware ayɛ yiye?\nSɛnea wo kunu anaa wo yere de abɛɛfo mfiri yɛ adwuma no, wohwɛ a, ɛde nsɛmnsɛm reba mo aware mu anaa? Sɛ ɛte saa a, ɔkwan bɛn so na ɛde nsɛmnsɛm aba aware no mu?\nWohwɛ a, wo kunu anaa wo yere bɛka sɛ sɛnea wode abɛɛfo mfiri yɛ adwuma no de ɔhaw aba mo aware mu anaa? Sɛ ɛte saa a, ɔkwan bɛn so na ɛde ɔhaw aba aware no mu?\nBiribi wɔ hɔ a enti ɛsɛ sɛ text message a ɛbɛba wo fon so biara, wohwɛ na woma ho mmuae anaa? Sɛ ɛte saa a, ɛnde dɛn na wobɛyɛ na wei amma w’aware anyɛ basaa?\nSɛnea wo kunu anaa wo yere de abɛɛfo mfiri yɛ adwuma no, sɛ ehia sɛ ɔsesa mu a, nsakrae bɛn na wopɛ sɛ ɔyɛ, na wo nso, nsakrae bɛn na wopɛ sɛ woyɛ?\nYɛbɔ No Mua A: Mma Abɛɛfo Mfiri Nnnye Wo Mmmɔ So\nYɛ nea ehia ansa na woayɛ nea ɛfata. Mma wo werɛ mmfi ade a ɛho hia paa no, ɛno ne w’aware.\nMma no nnnye wo bere nyinaa. Wubetumi ayi bere bi asi hɔ a wode bɛyɛ text message ho adwuma na ankɔba sɛ message a ɛbɛba biara wubegyae nea woreyɛ akɔkan ama ho mmuae?\nSɛ ɛbɛyɛ yiye a, mfa adwuma nkɔ fie. Esiane sɛ abɛɛfo mfiri nti yebetumi ayɛ adwuma bere biara wɔ baabiara nti, ɛsɛ sɛ yɛyɛ no saa anaa?\nWo ne wo yere anaa wo kunu nsusuw ho nhwɛ sɛnea mode abɛɛfo mfiri bɛyɛ adwuma. Abɛɛfo mfiri reboa w’aware anaa ama no agyigya? Ehia sɛ moyɛ nsakrae bi anaa?\n^ nky. 6 Efi nhoma a yɛato din Reclaiming Conversation—The Power of Talk in a Digital Age mu.\nSɛn Na Ɛlɛtrɔnik Mfiri Betumi De Ɔhaw Aba W’aware Mu?\nSɛ awarefo de ɛlɛtrɔnik mfiri yɛ adwuma yiye a, ebetumi aboa ama wɔn aware asɔ.\nMunnya Bere Nnidi Mo Ho Nkɔmmɔ\nƆbarima ne ne yere betumi atena dan baako mu nanso wonni nkɔmmɔ. Awarefo wɔ hɔ a, dɛn na wɔde wɔn bere bɛyɛ na ama wɔn ani agye?\nWopɔn a, Woapɔn\nHwɛ nneɛma nnum a ɛbɛboa wo na adwuma annye w’aware ammɔ so.\nWugye di sɛ wubetumi akeka nnwuma abɔ so na woayɛ ne nyinaa yiye?\nSɛnea Mobɛka Mo Ntam Asɛm\nƐsono ɔbarima na ɛsono ɔbea; obiara ne sɛnea ɔkasa. Wuhu no saa a, ɛbɛtew ɔhaw bebree so.\nShare Share Mma Abɛɛfo Mfiri Nnnye Wo Mmmɔ So\nijwhf asɛm 10


Wowɔ Obu Kɛse Ma Onyankopɔn Asɛm No? | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Bere a mugyee Onyankopɔn asɛm no, mugyee no sɛ Onyankopɔn asɛm, sɛnea ɛte ankasa.’—1 TES. 2:13.\nNNWOM: 114, 113\nAfotu bɛn na Bible de ma wɔ sɛnea yɛbɛhyɛ yɛn ho so ho?\nAdɛn nti na yebetumi aka sɛ Yehowa teaseɛnam no amia ne mmirika mu?\nDɛn na wobɛyɛ de akyerɛ sɛ wotaa Yehowa ahyehyɛde no akyi pintinn?\n1-3. Ɛbɛyɛ sɛ dɛn na ɛkɔfaa akasakasa baa Euodia ne Sintike ntam, na yɛbɛyɛ dɛn akwati ɔhaw a ɛte saa? (Hwɛ mfonini a ɛwɔ adesua yi mfiase no.)\nYEHOWA asomfo wɔ obu kɛse ma Onyankopɔn Asɛm Bible no. Esiane sɛ yɛnyɛ pɛ nti, ɛtɔ da a ehia sɛ wɔde Kyerɛwnsɛm no tu yɛn fo. Ɛba saa a, dɛn na yɛbɛyɛ? Momma yensusuw Kristofo mmea baanu a wɔtenaa ase wɔ asomafo no bere so, Euodia ne Sintike, ho nhwɛ. Nsɛnnennen bi sɔree wɔ saa anuanom mmea baanu a na wɔasra wɔn no ntam. Nsɛnnennen bɛn? Bible nka ho asɛm. Nanso, momma yɛmfa no sɛ tebea a yɛrebɛka ho asɛm yi na esii wɔn ntam.\n2 Yɛmfa no sɛ Euodia frɛɛ anuanom mmarima ne mmea binom kɔɔ ne fie ne wɔn too nsa didii, na wogyee wɔn ani. Euodia amfrɛ Sintike, nanso Sintike tee sɛnea anuanom kogyee wɔn ani wɔ apontow no ase ho asɛm. Ebia Sintike kae sɛ: ‘Me paa na Euodia retow pon a wamfrɛ me yi! Ná ɛyɛ me sɛ meyɛ n’adamfo paa.’ Sintike tee nka sɛ Euodia ayi ne baako ahyɛ ne nsa. Ɛmaa Sintike adwenem yɛɛ no nãã wɔ Euodia ho, na mpo wannye no anni bio. Enti Sintike nso tow pon frɛɛ anuanom a wɔkɔɔ Euodia apontow no ase no nyinaa. Nanso Euodia de, wamfrɛ no! Ná asɛm a aba Euodia ne Sintike ntam no betumi asɛe asafo mũ no nyinaa asomdwoe. Bible nka nea asɛm no kowiei, nanso ɛbɛyɛ sɛ anuanom mmea yi tiee afotu a ɔsomafo Paulo fi ɔdɔ mu de maa wɔn no.—Filip. 4:2, 3.\n3 Ɛnnɛ nso, nsɛm a ɛte saa tumi sisi wɔ Yehowa nkurɔfo mu. Wobɛhwɛ no, na akɔfa wati-me ne waka-me aba asafo no mu. Nanso, sɛ yetie afotu a ɛwɔ Onyankopɔn Asɛm Bible mu a, yebetumi asɔw ɔhaw a ɛte saa ano anaa yɛatu ase koraa. Sɛ yɛwɔ obu kɛse ma Yehowa Asɛm no a, yɛde akwankyerɛ a ɛwom bɛyɛ adwuma.—Dw. 27:11.\nONYANKOPƆN ASƐM NO BOA YƐN MA YETUMI HYƐ YƐN HO SO\n4, 5. Afotu bɛn na Onyankopɔn Asɛm no de ma yɛn wɔ sɛnea yɛbɛhyɛ yɛn ho so no ho?\n4 Sɛ yɛte nka sɛ obi abu yɛn animtiaa anaasɛ ɔne yɛn anni no yiye a, ɛyɛ den sɛ yɛbɛhyɛ yɛn ho so. Sɛ obi ne yɛn anni no yiye esiane abusua a yefi mu, yɛn honam ani hwɛbea, anaa sɛnea yɛn nipadua te nti a, ebetumi ahaw yɛn. Nanso, sɛ onipa no yɛ yɛn nua Kristoni a, ebetumi ayɛ yɛn yaw paa! Afotu bi wɔ Onyankopɔn Asɛm no mu a ebetumi aboa yɛn ama yɛadi yɛn sintɔ yi so anaa?\n5 Efi bere a Yehowa bɔɔ nnipa besi nnɛ nyinaa, Yehowa ahu nea nnipa de yɛ wɔn yɔnko nnipa. Ohu sɛnea yɛte nka ne nea yɛyɛ nyinaa. Sɛ yɛn bo fuw a, yebetumi aka asɛm anaa yɛayɛ biribi a akyiri yi yebenu yɛn ho. Enti eye paa sɛ yebetie Bible afotu na yɛahyɛ yɛn ho so mmom sen sɛ yɛbɛpere yɛn ho afa abufuw! (Kenkan Mmebusɛm 16:32; Ɔsɛnkafo 7:9) Ɛsɛ sɛ yɛn mu biara bɔ mmɔden sɛ yɛremma yɛn bo mfuw ntɛmntɛm, na mmom yɛde bɔne befiri. Yehowa ne Yesu nyinaa bu afoforo bɔne a yɛde befiri wɔn no sɛ ɛyɛ ade a ɛho hia paa. (Mat. 6:14, 15) Ɛyɛ wo den sɛ wode afoforo mfomso befiri wɔn anaa? Anaasɛ wuhu sɛ ehia sɛ wotɔ wo bo ase wɔ nneɛma ho?\n6. Adɛn nti na ɛsɛ sɛ yɛhwɛ yɛn ho yiye wɔ abufuw ho?\n6 Nnipa a wɔnhyɛ wɔn ho so no taa fa abufuw. Enti ɛyɛ a na afoforo mpɛ sɛ wɔbɛn wɔn. Asafo no mufo binom betumi asuasua onipa a ne bo taa fuw ntɛmntɛm no subammɔne no. Ebia onipa a ne bo taa fuw ntɛmntɛm no bɛbɔ mmɔden sɛ ɔbɛkata n’abufuw anaa ɔtan a ɛwɔ ne mu no so, nanso adwemmɔne a ɛwɔ ne koma mu no ‘bɛda adi wɔ asafo no mu.’ (Mmeb. 26:24-26) Asafo mu mpanyimfo no betumi aboa nnipa a wɔte saa no ama wɔahu sɛ, ɛnyɛ papa sɛ obi de suban te sɛ abufuw, ɔtan, ne menasepɔw bɛtena Onyankopɔn ahyehyɛde no mu. Yehowa Asɛm a ɛsom bo no ka saa suban ahorow yi ho asɛm pefee. (Lev. 19:17, 18; Rom. 3:11-18) Wugye nea ɛka no tom anaa?\nMMA WO WERƐ MMFI NEA ƆREKYERƐ YƐN KWAN NO\n7, 8. (a) Ɔkwan bɛn na Yehowa fa so kyerɛ n’ahyehyɛde no fã a ɛwɔ asase so no kwan? (b) Akwankyerɛ a ɛwɔ Onyankopɔn Asɛm no mu bi ne dɛn, na adɛn nti na ɛsɛ sɛ yedi so?\n7 Yehowa nam “akoa nokwafo ne ɔbadwemma” a Kristo a ɔyɛ “asafo no ti” apaw no no so kyerɛ n’ahyehyɛde no fã a ɛwɔ asase so no kwan, na ɔma wɔn honhom fam aduan. (Mat. 24:45-47; Efe. 5:23) Akwankyerɛ kuw a na ɛwɔ asomafo no bere so no gyee Onyankopɔn asɛm a ɔnam ne honhom so de mae no toom na wonyaa obu kɛse maa Onyankopɔn asɛm no. Saa ara na akwankyerɛ kuw a ɛwɔ hɔ nnɛ no nso te. (Kenkan 1 Tesalonikafo 2:13.) Akwankyerɛ a ɛwɔ Bible mu a ɛboa yɛn no, ebi ne nea ɛwɔ he?\n8 Bible ka kyerɛ yɛn sɛ, ɛsɛ sɛ yɛkɔ asafo nhyiam daa. (Heb. 10:24, 25) Ɛsan hyɛ yɛn nkuran sɛ, ɛsɛ sɛ yɛn nyinaa gye Bible nkyerɛkyerɛ koro di. (1 Kor. 1:10) Onyankopɔn Asɛm no ka sɛ yɛmfa Ahenni no nni kan wɔ yɛn asetena mu. (Mat. 6:33) Kyerɛwnsɛm no san si so dua sɛ, ɛyɛ yɛn asɛyɛde, na ɛsan nso yɛ hokwan sɛ yɛbɛka asɛmpa no wɔ afie afie, baguam, ne beae biara a yebehyia nnipa. (Mat. 28:19, 20; Aso. 5:42; 17:17; 20:20) Onyankopɔn Asɛm no ka kyerɛ Kristofo asafo no mu mpanyimfo sɛ wɔnhwɛ mma n’ahyehyɛde no ho ntew. (1 Kor. 5:1-5, 13; 1 Tim. 5:19-21) Afei nso, Yehowa ahyɛ sɛ ɛsɛ sɛ wɔn a wɔwɔ n’ahyehyɛde no mu nyinaa hwɛ ma wɔn ho tew wɔ honam fam ne honhom fam.—2 Kor. 7:1.\n9. Hena nkutoo na Yesu nam ne so reboa yɛn ma yɛate Onyankopɔn Asɛm no ase?\n9 Ebia ebinom adwene bɛyɛ wɔn sɛ wɔn ankasa betumi ate nea Bible ka ase. Nanso, Yesu apaw “akoa nokwafo” no sɛ ɔno nkutoo na ɔmfa honhom fam aduan mma nkurɔfo. Efi afe 1919 no, Yesu Kristo a wɔahyɛ no anuonyam no nam saa akoa no so reboa n’akyidifo ama wɔate Onyankopɔn Asɛm no ase na wɔadi akwankyerɛ a ɛwom no so. Sɛ yetie akwankyerɛ a ɛwɔ Bible mu a, yɛboa ma ahotew, asomdwoe, ne baakoyɛ tena asafo no mu. Enti, momma yɛn mu biara mmisa ne ho sɛ, ‘Midi akoa nokwafo a Yesu de no reyɛ adwuma nnɛ no nokware anaa?’\nYEHOWA TEASEƐNAM NO AMIA NE MMIRIKA MU!\n10. Sɛn na Hesekiel nhoma no ka Yehowa ahyehyɛde no ho asɛm?\n10 Yehowa Asɛm no boa yɛn ma yehu sɛnea n’ahyehyɛde no fã a ɛwɔ soro no te. Nhwɛso bi ni. Odiyifo Hesekiel nyaa anisoadehu bi. Ohuu ɔsoro teaseɛnam bi a egyina hɔ ma Onyankopɔn ahyehyɛde no fã a ɛwɔ soro no. (Hes. 1:4-28) Yehowa na ɔte saa teaseɛnam no so. Baabiara a ne honhom no bɛkyerɛ sɛ teaseɛnam no nkɔ no, na ɛkɔ. Yehowa ahyehyɛde no fã a ɛwɔ soro no nso na ɛkyerɛ ahyehyɛde no fã a ɛwɔ asase so no kwan. Teaseɛnam no amia ne mmirika mu paa! Wo de, hwɛ nsakrae pii a wɔayɛ wɔ Yehowa ahyehyɛde no mu wɔ mfe du a atwam no. Momma yɛnkae sɛ, Yehowa na wama wɔayɛ saa nsakrae no nyinaa. Ɛrenkyɛ, Kristo ne n’abɔfo kronkron no bɛsɛe wiase bɔne yi. Yehowa teaseɛnam no repɛ ntɛm atew Yehowa din kronkron no ho, na ama obiara ahu sɛ ne tumidi nkutoo na ɛfata!\nYɛda atuhoamafo pii a woyi wɔn yam yɛ adwumaden sisi adan no nyinaa ase paa! (Hwɛ nkyekyɛm 11)\n11, 12. Nneɛma a Yehowa ahyehyɛde no ayɛ no bi ne nea ɛwɔ he?\n11 Susuw nea Onyankopɔn ahyehyɛde no fã a ɛwɔ asase so no reyɛ wɔ nna a edi akyiri yi mu no ho hwɛ. Adansi. Adwumayɛfo ɔhaha pii yɛɛ adwumaden de sii Yehowa Adansefo adwumayɛbea ti wɔ Warwick, New York, U.S.A. Wiase Nyinaa Adansi Dwumadibea no de akwankyerɛ ma atuhoamafo mpempem pii a wɔwɔ wiase baabiara. Atuhoamafo no reyɛ adwumaden de asisi Ahenni Asa afoforo, na wɔboa ma wɔtrɛw baa dwumadibea ahorow mu. Yɛda atuhoamafo pii a woyi wɔn yam yɛ adwumaden sisi adan a ɛte saa no nyinaa ase paa! Momma yɛnkae sɛ, Ahenni adawurubɔfo a wɔwɔ wiase nyinaa a wofi wɔn komam yi ntoboa ma wɔde sisi saa adan yi no, Yehowa behyira wɔn wɔ ahobrɛase ne nokwaredi a wɔda no adi no ho.—Luka 21:1-4.\n12 Ntetee. Momma yɛnhwɛ sukuu ahorow a ɛboa yɛn ma yesua Yehowa ho ade no. (Yes. 2:2, 3) Yɛwɔ Akwampaefo Ɔsom Sukuu, Ahenni Asɛmpakafo Sukuu, Gilead Sukuu, Sukuu a Wɔyɛ Ma Wɔn a Wɔaba Betel Foforo, Sukuu a Wɔyɛ Ma Amansin So Ahwɛfo ne Wɔn Yerenom, Sukuu a Wɔyɛ ma Asafo mu Mpanyimfo, Ahenni Som Sukuu, ne Sukuu a Wɔyɛ Ma Baa Boayikuw Mufo ne Wɔn Yerenom. Wei nyinaa kyerɛ sɛ Yehowa ani gye ho paa sɛ ɔbɛtete ne nkurɔfo! Yɛwɔ nhoma wɔ kasa ɔhaha pii mu wɔ yɛn wɛbsaet, jw.org no so, na ɛboa nkurɔfo ma wosua Bible no. Wɔahyɛ da ayɛ afã titiriw bi ama mmofra ne mmusua, na saa ara na wɔayɛ amanneɛbɔ afã nso. Ɛyɛ a wode jw.org yɛ adwuma wɔ asɛnka mu ne w’abusua som mu?\nDI YEHOWA NOKWARE NA TAA N’AHYEHYƐDE NO AKYI\n13. Asɛyɛde bɛn na yɛn a yɛyɛ Yehowa asomfo anokwafo no wɔ?\n13 Ɛyɛ hokwan kɛse paa na yɛanya sɛ yɛwɔ Yehowa ahyehyɛde no mu! Seesei a yɛabehu Onyankopɔn gyinapɛn ne nea ɔpɛ sɛ yɛyɛ no, ɔhwɛ kwan sɛ yɛbɛyɛ nea ɛteɛ na yɛataa ne tumidi akyi. Saa bere yi a wiase no ahohwibra agye nsam a wɔyɛ ho hwee a ɛnyɛ yiye no, ɛsɛ sɛ ‘yekyi bɔne’ sɛnea Yehowa nso kyi bɔne no. (Dw. 97:10) Yɛne nnebɔneyɛfo mmmɔ mu nnka sɛ: “Papa yɛ bɔne na bɔne yɛ papa.” (Yes. 5:20) Esiane sɛ yɛpɛ sɛ yɛyɛ nea Onyankopɔn pɛ nti, yɛyɛ nea yebetumi biara sɛ yɛbɛkɔ so ama yɛn ho atew wɔ honam fam, abrabɔ fam, ne honhom fam. (1 Kor. 6:9-11) Yɛdɔ Yehowa, na yɛde yɛn werɛ ahyɛ ne mu. Enti yefi yɛn pɛ mu de gyinapɛn a wada no adi pefee wɔ n’Asɛm a ɛsom bo no mu no bɔ yɛn bra. Yɛyɛ saa de kyerɛ sɛ yedi Yehowa nokware. Na yɛyɛ nea yebetumi biara sɛ yɛde saa gyinapɛn no bɛbɔ yɛn bra wɔ fie, asafo no mu, adwuma mu, sukuu mu, ne baabi foforo biara a yɛwɔ. (Mmeb. 15:3) Momma yɛnhwɛ akwan foforo a yebetumi afa so akyerɛ sɛ yedi Onyankopɔn nokware.\n14. Dɛn na sɛ awofo a wɔyɛ Kristofo yɛ a, ɛbɛkyerɛ sɛ wodi Onyankopɔn nokware?\n14 Mmofra ntetee. Sɛ awofo a wɔyɛ Kristofo de Yehowa Asɛm no tete wɔn mma a, wɔda no adi sɛ wodi Yehowa nokware. Awofo a wosuro Onyankopɔn de, ɛnyɛ amammerɛ na wɔma ɛkyerɛ wɔn sɛnea ɛsɛ sɛ wɔtete wɔn mma. Saa ara nso na ɛnsɛ sɛ Kristofo ma wiase honhom no kwan ma ɛba wɔn fie. (Efe. 2:2) Ɛnsɛ sɛ agya a ɔyɛ Kristoni a wabɔ asu nya adwene sɛ, ‘Yɛn man yi mu de, mmea na wɔtete mmofra.’ Bible ma yehu nea ɛyɛ n’asɛyɛde sɛ ɔtete mmofra no pefee. Ɛka sɛ: “Agyanom, . . . monkɔ so ntete [mo mma] wɔ Yehowa nteɛso ne nyansakyerɛ, [anaa ne nkyerɛkyerɛ] mu.” (Efe. 6:4) Agyanom ne ɛnanom a wosuro Onyankopɔn pɛ sɛ wɔn mma yɛ te sɛ Samuel, efisɛ bere a na Samuel renyin no, na Yehowa di n’akyi.—1 Sam. 3:19.\n15. Sɛ yɛresisi gyinae a ɛho hia a, dɛn na yɛyɛ a ɛbɛkyerɛ sɛ yedi Yehowa nokware?\n15 Bere a yɛresisi gyinae. Sɛ yɛresisi gyinae akɛse wɔ asetenam a, ade baako a yebetumi ayɛ de akyerɛ sɛ yedi Onyankopɔn nokware ne sɛ yɛbɛhwehwɛ mmoa afi n’Asɛm Bible no mu ne n’ahyehyɛde no hɔ. Nea ɛbɛma yɛahu nea enti a ehia sɛ yɛyɛ saa no, momma yɛnhwɛ tebea bi a awofo pii hyia a ɛho asɛm yɛ ka na. Awofo a wɔatu bata akɔ obi man so taa de wɔn mma a wɔawo wɔn foforo kɔma wɔn abusuafo wɔ wɔn man mu sɛnea ɛbɛyɛ a awofo no betumi akɔ so ayɛ adwuma apɛ sika. Wei yɛ ankorankoro biara asɛm. Nanso, ɛsɛ sɛ yɛkae sɛ gyinae biara a yebesi no, yebebu ho akontaa akyerɛ Onyankopɔn. (Kenkan Romafo 14:12.) Sɛ yɛresisi gyinae a ɛho hia a ɛfa yɛn abusua ne yɛn asetena ho a, wohwɛ a nyansa wom sɛ yɛbɛyɛ saa bere a yɛrenhwehwɛ Bible akwankyerɛ anaa? Dabida! Yehia yɛn soro Agya no mmoa efisɛ yennim sɛnea yebetutu yɛn anammɔn.—Yer. 10:23.\n16. Bere a ɔbea bi woo ne babarima no, gyinae bɛn na na ɛsɛ sɛ osi, na dɛn na ɛboaa no ma osii gyinae pa?\n16 Ɔbea bi woo ɔbabarima wɔ amannɔne. Ɔyɛɛ n’adwene sɛ ɔde ne ba no bɛkɔ akɔma abofra no nananom wɔ ne man mu ma wɔatete no. Bere a ɔwoe no, Yehowa Dansefo bi ne no fii ase suaa Bible. Ɔtee Bible a na ɔresua no ase, na obehui sɛ Onyankopɔn ama no asɛyɛde sɛ ɔno ankasa na ɛsɛ sɛ ɔtete ne ba no ma ɔbɛsom Yehowa. (Dw. 127:3; Mmeb. 22:6) Awuraa no fi ne komam bɔɔ mpae sɛnea Kyerɛwnsɛm no hyɛ yɛn nkuran sɛ yɛnyɛ no. (Dw. 62:7, 8) Ɔsan kaa ne komam asɛm kyerɛɛ onuawa a ɔne no sua Bible no, na ɔne asafo no mufo binom nso bɔɔ asɛm no ho nkɔmmɔ. Ɛwom sɛ n’abusuafo ne ne nnamfo kaa no mpɛn pii sɛ ɔmfa ne ba no nkɔma abofra no nananom de, nanso ɔbea no sii gyinae sɛ ɛrenyɛ papa sɛ ɔbɛyɛ saa. Bere a ɔbea no kunu huu sɛnea asafo no mufo boaa ne yere ne ne ba no, ɛkaa ne koma paa, na ɔpenee so sɛ wɔne no nsua Bible. Ankyɛ na ɔbarima no fii ase ne ne yere ne ne ba no kɔɔ asafo nhyiam. Wohwɛ a, ɔbea no tee nka sɛ Yehowa atie mpae a ofi ne komam bɔe no anaa? Akyinnye biara nni ho sɛ ɔtee nka saa.\n17. Akwankyerɛ bɛn na wɔde ama yɛn afa yɛn Bible asuafo ho?\n17 Akwankyerɛ a yebetie. Ɔkwan titiriw baako a yebetumi afa so akyerɛ sɛ yɛwɔ Onyankopɔn afã ne sɛ yebetie akwankyerɛ a n’ahyehyɛde no de ma yɛn no. Sɛ nhwɛso no, wɔama yɛn akwankyerɛ ahorow a ɛfa wɔn a yɛne wɔn sua Bible no ho. Wɔakyerɛ yɛn sɛ, sɛ yɛne obi fi ase sua Dɛn na Bible Kyerɛkyerɛ Ankasa? nhoma no a, bere biara a yɛne no besua ade awie no, yɛmfa bere kakra ntwe osuani no adwene nkɔ ahyehyɛde no so. Yebetumi de video a wɔato din Ɛdeɛn na Yɛyɛ wɔ Ahennie Asa So? no ne nhomawa a wɔato din Henanom na Wɔreyɛ Yehowa Apɛde Nnɛ? no ayɛ saa. Wɔaka akyerɛ yɛn sɛ, sɛ yɛne osuani a ɔrenya nkɔso sua Bible Kyerɛkyerɛ nhoma no wie a, yɛne no nsua “Momfa Mo Ho Nsie Onyankopɔn Dɔ Mu” nhoma no. Sɛ osuani no bɔ asu mpo ansa na yɛne no asua Bible Kyerɛkyerɛ nhoma no awie a, ɛsɛ sɛ yɛne no sua nhoma a ɛto so mmienu no. Ahyehyɛde no de saa akwankyerɛ yi ama sɛnea ɛbɛyɛ a adawurubɔfo foforo no ‘betintim wɔ gyidi no mu.’ (Kol. 2:7) Akwankyerɛ a ɛte saa a Yehowa ahyehyɛde de ama no, wode yɛ adwuma?\n18, 19. Nneɛma bɛn nti na ɛsɛ sɛ yɛda Yehowa ase?\n18 Nneɛma pii nti na ɛsɛ sɛ yɛda Yehowa ase! Ɔno na yɛdan no. Sɛ ɛnyɛ ɔno a, anka yɛrentumi nkeka yɛn ho mpo na kampɛsɛ yɛatena nkwa mu. (Aso. 17:27, 28) Wama yɛn akyɛde bi a ɛsom bo paa. Ɛno ne n’Asɛm Bible no. Sɛnea Kristofo a wɔwɔ Tesalonika no gyee Onyankopɔn asɛm no sɛ asɛm a efi Onyankopɔn hɔ no, saa ara na yɛn nso yɛde anigye gye tom.—1 Tes. 2:13.\n19 Onyankopɔn Asɛm no aboa yɛn ama yɛabɛn Yehowa, na ɔno nso abɛn yɛn. (Yak. 4:8) Ɛyɛ hokwan soronko na yɛanya afi yɛn soro Agya no hɔ sɛ yɛwɔ n’ahyehyɛde no mu. Yɛn ani sɔ saa nhyira no paa! Odwontofo no too dwom dɛdɛɛdɛ sɛ: “Monna Yehowa ase, efisɛ oye: na n’adɔe wɔ hɔ daa.” (Dw. 136:1) Nnyeso a ɛne sɛ, “na n’adɔe wɔ hɔ daa” no pue mpɛn aduonu nsia wɔ Dwom 136 mu. Sɛ yedi Yehowa ne n’ahyehyɛde no nokware a, yɛbɛtena ase daa, na yebehu paa sɛ, Yehowa adɔe wɔ hɔ daa!


1 Na kusuwwyɛ no ronnko hɔ mma nyia ɔwɔ ahoguan mu no. Mber a odzi kan no, oemmbu aZebulun asaase, na Naphtali asaase bi, na ekyirii wɔdze ɔhaw dzendzen ba hɔn do wɔ, Po Memen kwan do, Jordan egya, amanaman Galilee mu.\n2 Ɔman a wɔnantseew asum mu no woehu kan kɛse; hɔn a wɔtsenaa owu sunsum asaase do no, kan ahyerɛn hɔn do.\n3 Ɔwo ama ɔman no adɔr, ɔwo ama hɔn aenyigye adɔɔ sõ—hɔn enyigye w’enyim dɛ otwaber mu enyigye, dɛ mbrɛ adasa dzi ehurusi ber a wɔrekyɛ asadze.\n4 Na n’adzesoa kɔndua no na n’abatsir poma no, na ne hyɛdofo abaa no, ebubu mu dɛ Media da no.\n5 Na ɔkofo n’akodze a ɔwɔ gyigyeegye no mu nyina, na ntar a wɔdze efuntamfuntam bɔgya mu, ɔbɛyɛ adze a wɔhyew, ɔnye ogya nyena.\n6 Na wɔawo aɔba ama hɛn, na wɔama hɛn ɔbabanyin, na bahendzi no bɛda ne batsir do; na wɔbɛfrɛ ne dzin, Nwanwanyi, Ɔpamfo, cOnyame Katakyi, dEgya a ɔwɔ hɔ Daapem, eAsomdwee Hen.\n7 Na an’ahendzi na n’asomdwee ne trɛ no bnnyi ewiei, wɔ David ahengua do na n’ahendzi do, dɛ obetsim no, na ɔdze atsɛmbu na tsenenee awowaw no ofitsi ndɛ, dze kesi afebɔɔ mpo. Dɔm Ewuradze no mbɔdzembɔ bɛyɛ yi.\n8 Ewuradze dze asɛm bi kraa Jacob, na oebodwir aIsrael do.\n9 Na ɔman no nyinara bohu, Ephraim na Samariafo a wɔkã wɔ nkontompɔ na hɔn akokodur mu dɛ,\n10 Ntaayaa egu famu, na yɛdze abo a wɔasen besi; woetwitwa sycamore-ndua, na yɛdze cedar bɛhyɛ ananmu.\n11 Dɛm ntsi Ewuradze bɛma aRezin etsiafo do ahyɛ no do, na oekenyan n’atamfo abɔ mu.\n12 Syriafo dzi enyim na Philistiafo dzi ekyir; na wɔdze anomu petoo aamen Israel. Iyi nyina mu no bn’ebufuw nndanee, mbom ɔda ho ara atsen ne nsa mu.\n13 Naaso ɔman no annsanee mmbaa nyia ɔbɔɔ hɔn no nkyɛn, eso wɔnnhwehwɛɛ dɔm Ewuradze n’ekyir kwan.\n14 Dɛm ntsi Ewuradze botwa Israel tsir nye dua, abaw nye mbɛw akyen da kor.\n15 Ɔtsetsenyi ɔnye onyimnyamfo, ɔno nye tsir no, na nkɔnhyɛnyi atorkyerɛnyi no, ɔno nye dua no.\n16 Na hɔn a wɔkyerɛ ɔman yi kwan no dze hɔn fom; na hɔn a wɔkyerɛ hɔn kwan, wɔasɛɛ hɔn.\n17 Dɛm ntsi Ewuradze rinnya hɔn mberantsɛ ho enyigye, eso orunnhu hɔn ngyanka nye hɔn ekunafo ambɔbɔr; na obiara ayɛ onyisomkyerɛnyi na omumuyɛnyi, na ano biara kã bnkwaseasɛm. Iyi nyina mu no n’ebufuw nndanee, mbom ɔda ho ara atsen ne cnsa mu.\n18 Na emumuyɛ hyew dɛ ogya; ɔmen nkɔkrɔw ɔnye nsoɛ, ampaara ɔsɔ wɔ kwaa mu adɔtɔ mu, na opun wusiw kumbɔɔ fow kɔ sor.\n19 Na ɔnam dɔm Ewuradze n’ebufuw do na asaase no ahyew tumm na ɔman no so ayɛ dɛ ogya nyena; aobiara nnkam no nua do.\n20 Na obi bohwim enyimfa edzi naaso ɔkɔm adze no; na aobedzidzi wɔ bankum na wɔremmee wɔbɔwe hɔnara hɔn nsa ho nam—\n21 aManasseh, bEphraim; na Ephraim, Manasseh; na hɔn beenu asoɛr etsia cJudah. Iyi nyina mu no n’ebufuw nndanee, mbom ɔda ho ara atsen ne nsa mu.\n“Kusukusuyɛ” nye “sum” yɛ gyedzi ho asehwe na ndummum “kan kɛse” no yɛ Christ.\nDƐ Nkɔmhyɛ nsɛm ɔtoa (nyiyimu 8–21) do yɛɛ kɔkɔbɔ maa ebusua du wɔwɔ etsifi no, wɔfrɛ hɔn Israel.\n2 Ahem. 16:5–9.\n2 Ahem. 17:6, 18.


Nkwa ne Mogya yɛ Onyankopɔn Akyɛde, Ntoto no Ase\nKENKAN WƆ Abbey Abui Acholi Alur American Sign Language Amharic Angolan Sign Language Arabic Armenian Armenian (West) Ateso Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Danish Douala Drehu Dusun Dutch Efik English Estonian Ewe Fante Fijian Fon French Futuna (East) Ga Gitonga Guarani Guarani (Bolivia) Guerze Gun Guéré Haitian Creole Hausa Herero Hindi Hungarian Hunsrik Iban Ibinda Igbo Indian Sign Language Indonesian Irish Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lugbara Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Nengone Ngangela Nias Nigerian Pidgin Norwegian Nyaneka Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Portuguese Sign Language Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sangir Sango Sena Sepedi Sesotho (Lesotho) Sesotho (South Africa) Seychelles Creole Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swati Swedish Tahitian Tajiki Talian Tamil Tandroy Tankarana Thai Thai Sign Language Tigrinya Tiv Tongan Tshiluba Tshwa Tsonga Tswana Turkish Tuvaluan Twi Ukrainian Umbundu Urdu Urhobo Uruund Vezo Vietnamese Wallisian Welsh Wolaita Yacouba Zande Zulu\n1. Hena na ɔmaa yɛn nkwa?\nYEHOWA yɛ “Onyankopɔn teasefo.” (Yeremia 10:10) Ɔno na ɔbɔɔ yɛn, na ɔno na ɔmaa yɛn nkwa. Bible se: “Wo na wobɔɔ nneɛma nyinaa, na wo pɛ nti na ɛwowɔ hɔ na wobɔe.” (Adiyisɛm 4:11) Ɛyɛ Yehowa pɛ nti na yɛte nkwa mu. Nkwa yɛ akyɛde a ɛsom bo paa a ɔde ama yɛn.—Kenkan Dwom 36:9.\n2. Sɛ ebesi yɛn yiye a, dɛn na ɛsɛ sɛ yɛyɛ?\n2 Yehowa ama yɛn biribiara a yehia na ama yɛatumi atena nkwa mu. Ebi ne aduan ne nsu. (Asomafo Nnwuma 17:28) Ne nyinaa nka mfua; ɔpɛ sɛ yɛn ani gye. (Asomafo Nnwuma 14:15-17) Nanso sɛ ebesi yɛn yiye a, gye sɛ yedi Onyankopɔn mmara so.—Yesaia 48:17, 18.\nSƐNEA ONYANKOPƆN BU NKWA\n3. Bere a Kain kum Habel no, dɛn na Yehowa yɛe?\n3 Bible ma yehu sɛ obiara nkwa som bo ma Yehowa. Enti bere a Adam ne Hawa ba Kain bo fuw ne nua Habel no, Yehowa bɔɔ no kɔkɔ sɛ ɔnka n’abufuw nhyɛ. Nanso Kain antie; mmom ɔmaa ne bo fuwii araa ma ɔtow “hyɛɛ ne nua Habel so kum no.” (Genesis 4:3-8) Yehowa twee Kain aso. (Genesis 4:9-11) Wei ma yehu sɛ abufuw ne ɔtan nye, efisɛ ebetumi ama yɛayɛ basabasa anaa yɛadi awu mpo. Obi yɛ saa nneɛma yi nso a, ɔrennya daa nkwa. (Kenkan 1 Yohane 3:15.) Sɛ Yehowa ani begye yɛn ho a, gye sɛ yɛdɔ nnipa nyinaa.—1 Yohane 3:11, 12.\n4. Mmara a Onyankopɔn de maa Israelfo no mu baako ka dɛn fa nkwa ho?\n4 Kain ne Habel asɛm no sii no, mfe mpempem akyi na Yehowa de Mmara Nsɛm Du no maa Mose, na emu nsɛm ma yehu sɛ nkwa som bo ma Yehowa. Mmara no baako ne sɛ: “Nni awu.” (Deuteronomium 5:17) Ɛsan kae sɛ, obi boapa di awu a, wonkum no bi.\n5. Onyankopɔn bu nyinsɛn a wotu gu sɛn?\n5 Nyinsɛn a wotu gu nso ɛ? Onyankopɔn bu no sɛn? Abofra a ɔhyɛ yafunu mu mpo, ne nkwa som bo ma Yehowa. Yehowa kae wɔ Mmara a ɔde maa Israelfo no mu sɛ, sɛ obi pem ɔbea a ɔyem ma abofra no wu a, wonkum saa nipa no. (Kenkan Exodus 21:22, 23; Dwom 127:3.) Wei ma yɛte ase sɛ nyinsɛn a wotu gu yɛ bɔne.—Hwɛ Nsɛm Bi Mu Nkyerɛkyerɛmu 28.\n6, 7. Dɛn na yɛyɛ a ɛbɛma Yehowa ahu sɛ yebu nkwa?\n6 Yɛbɛyɛ dɛn ama Yehowa ahu sɛ yebu yɛn nkwa ne afoforo de sɛ ɛsom bo? Ebi ne sɛ yɛrenyɛ biribiara a ɛbɛma yɛde yɛne afoforo nkwa ato asiane mu. Wei nti, yɛrennom wii, tawa anaa nnubɔne biara, efisɛ ebetumi apira yɛn anaa akum yɛn.\n7 Onyankopɔn na ɔde yɛn nkwa ne yɛn nipadua adom yɛn, enti yɛrentumi mfa nyɛ nea yɛpɛ. Mmom, ɛsɛ sɛ yɛhwɛ so yiye. Anyɛ saa a yɛn ho begu fi Onyankopɔn anim. (Romafo 6:19; 12:1; 2 Korintofo 7:1) Nkwa som bo paa, na sɛ yɛanhu no saa a, yɛrentumi nsom Yehowa a ɔde maa yɛn no. Suban bɔne bi wɔ hɔ a epira yɛn nanso ne gyae nna fam. Sɛ yebu nkwa na ɛno nti yɛyere yɛn ho sɛ yebegyae a, Yehowa nso bɛboa yɛn.\n8. Dɛn na yɛbɛyɛ na yɛamfa yɛne afoforo nkwa anto asiane mu?\n8 Yɛabehu sɛ nkwa yɛ akyɛde a ɛsom bo paa. Yehowa gye yɛn di, na onim sɛ yɛremfa yɛne afoforo nkwa nni agorɔ da. Enti sɛ yebu nkwa na yɛreka kar, moto anaa afiri afoforo biara a, yɛbɛhwɛ yiye. Agodi biara a ɛyɛ hu ne biribiara a ebetumi atwa yɛn nkwa so no, ɛsɛ sɛ yɛtwe yɛn ho fi ho. (Dwom 11:5) Afei nso, yɛbɛhwɛ atoto nneɛma yiye wɔ yɛn fie na asiane biara anto obi wɔ hɔ. Yehowa ka kyerɛɛ Israelfo sɛ: “Sɛ wusi fie foforo a, gye ban wɔ ɔdan no atifi na obi amfi hɔ anhwe ase, na wo fie anni mogya ho fɔ.”—Deuteronomium 22:8.\n9. Sɛn na ɛsɛ sɛ yɛyɛ mmoa?\n9 Sɛnea yɛne mmoa te mpo, Yehowa hwɛ. Yehowa ama yɛn kwan sɛ yebetumi akum mmoa adi anaa yɛde ayɛ atade. Afei nso, sɛ aboa bi tow hyɛ yɛn so a, yebetumi akum no. (Genesis 3:21; 9:3; Exodus 21:28) Nanso ɛnsɛ sɛ yɛyɛ mmoa ayayade anaa yekum wɔn de gyigye yɛn ani kɛkɛ.—Mmebusɛm 12:10.\nNKWA SOM BO\nYɛrenkum abofra a ɔhyɛ yafunu mu\nYɛrentan yɛn yɔnko nnipa\nYɛrennom wii, tawa anaa nnubɔne biara\nBU NKWA SƐ ADE KRONKRON\n10. Yɛyɛ dɛn hu sɛ mogya yɛ nkwa?\n10 Yehowa bu mogya sɛ ade kronkron, efisɛ yɛka nkwa a, ɛno ara ne mogya. Bere a Kain kum Habel no, Yehowa ka kyerɛɛ Kain sɛ: “Wo nua no mogya fi asase so reteɛm frɛ me.” (Genesis 4:10) Habel mogya a Yehowa kaa ho asɛm no gyina hɔ ma ne nkwa, enti bere a Kain kum no no, Yehowa twee Kain aso. Afei Noa Nsuyiri no akyi no, Yehowa san maa emu daa hɔ sɛ mogya gyina hɔ ma nnipa nkwa. Ɔmaa Noa ne n’abusua kwan sɛ wonkum mmoa nni. Ɔkae sɛ: “Mmoa a wɔte ase nyinaa nyɛ aduan mma mo. Mede ne nyinaa ama mo sɛnea mede nhaban momono maa mo no.” Nanso Yehowa baraa wɔn ade baako. Ɔkae sɛ: “Ɔhonam ne ne kra, kyerɛ sɛ, ne mogya, nkutoo na munnni.”—Genesis 1:29; 9:3, 4.\n11. Mogya ho mmara bɛn na Onyankopɔn de maa ne man Israel?\n11 Bere a Yehowa de mogya ho mmara maa Noa no, bɛyɛ mfe 800 akyi na ɔsan de ahyɛde maa ne nkurɔfo sɛ: “Sɛ Israelni anaa ɔhɔho a wabɛsoɛ mo biara yɛ ha na onya aboa anaa anomaa bi a ɔpɛ sɛ odi a, onhwie ne mogya ngu mfa dɔte nkata so.” Afei ɔkae sɛ: “Munnni ɔhonam biara mogya.” (Leviticus 17:13, 14) Saa bere no nyinaa, na mogya ho mmara no nsesae; na Yehowa pɛ sɛ ne nkurɔfo bu mogya sɛ ade kronkron. Na wotumi di aboa nam, nanso ne mogya deɛ na ɛnsɛ sɛ wodi. Enti sɛ wokum aboa a, ɛsɛ sɛ wohwie ne mogya gu fam ansa na wɔadi ne nam.\n12. Kristofo bu mogya sɛn?\n12 Yesu ba kɔe no, asomafo no ne mpanyimfo a wɔwɔ Yerusalem asafo no mu yɛɛ nhyiam bi. Na wɔpɛ sɛ wohu sɛ Mmara a Yehowa de maa Israelfo no, emu nea ɛwɔ he na ɛsɛ sɛ Kristofo di so. (Kenkan Asomafo Nnwuma 15:28, 29; 21:25.) Yehowa boaa wɔn ma wohui sɛ ɔda so ara bu mogya sɛ ɛsom bo, na wɔn nso ɛsɛ sɛ wobu no kronkron. Enti tete no, na Kristofo nni mogya anaa wɔnnom. Afei nso, na ɛnsɛ sɛ wɔwe aboa a wɔanhwie ne mogya angu nam. Sɛ obi yɛ saa a, ɛte sɛ nea wasom bosom anaa wabɔ aguaman pɛpɛɛpɛ. Efi saa bere no, nokware Kristofo anni mogya. Ɛnnɛ nso ɛ? Biribiara nsesae; Yehowa pɛ sɛ yebu mogya sɛ ade kronkron.\n13. Adɛn nti na Kristofo nnye mogya?\n13 Enti sɛ Kristoni bi yare a, ɛnsɛ sɛ ogye mogya anaa? Yiw. Yehowa ahyɛ mmara sɛ mma yennni mogya. Sɛ dɔkota tua wo nsa a, wode bɛfa wo ntini mu akɔ wo nipadua mu? Dabida! Enti sɛ Onyankopɔn ka sɛ mma yennni mogya a, nea ɛkyerɛ ne sɛ ɛnsɛ sɛ yegye mogya.—Hwɛ Nsɛm Bi Mu Nkyerɛkyerɛmu 29.\n14, 15. Adɛn nti na ɛsɛ sɛ Kristofo bu nkwa na wotie Yehowa?\n14 Sɛ dɔkota ka sɛ woannye mogya a wobewu a, dɛn na wobɛyɛ? Onyankopɔn deɛ, wahyɛ ne mmara. Obiara besi ne gyinae sɛ obedi so anaa onni so. Nea ɛwom ne sɛ, Kristofo bu nkwa sɛ akyɛde a efi Onyankopɔn hɔ, enti ɛmfa ho sɛ yennye mogya no, yɛhwehwɛ ayaresa a ɛbɛma yɛn ho atɔ yɛn.\n15 Yɛyɛ nea yebetumi biara sɛ yebenya apɔw-mu-den, nanso esiane sɛ Onyankopɔn bu nkwa sɛ ɛsom bo nti yennye mogya. Ɛho hia paa sɛ yetie Yehowa mmom sen sɛ yɛbɛyɛ ne so asoɔden de apere yɛn nkwa. Yesu kae sɛ: “Obiara a ɔpɛ sɛ ogye ne kra nkwa no bɛhwere; nanso obiara a me nti ɔbɛhwere ne kra no nsa bɛka.” (Mateo 16:25) Yɛpɛ sɛ yetie Yehowa efisɛ yɛdɔ no. Ɔno na onim nea eye ma yɛn. Afei, sɛnea Yehowa bu nkwa sɛ ɛsom bo na ɛyɛ kronkron no, saa ara na yɛn nso yebu no.—Hebrifo 11:6.\n16. Adɛn nti na Onyankopɔn asomfo di ne mmara so?\n16 Onyankopɔn asomfo a wodi no nokware no deɛ, wɔasi wɔn bo sɛ mogya ho mmara a Onyankopɔn de ama wɔn no, wobedi so. Enti wɔrenni mogya da, na wɔyare nso a, wɔrennye mogya. * Nanso sɛ ɔkwan foforo bi wɔ hɔ a wobetumi afa so asa wɔn yare de agye wɔn nkwa a, wogye tom. Wɔgye di sɛ Ɔbɔadeɛ a ɔbɔɔ nkwa ne mogya no nim nea eye ma wɔn. Wo nso wugye di sɛ onim nea eye ma wo anaa?\nADE BAAKO A YEHOWA MAA WƆDE MOGYA YƐE\n17. Dɛn na Yehowa penee so sɛ Israelfo betumi de mogya ayɛ?\n17 Onyankopɔn nam Mose so maa Israelfo mmara sɛ: “Ɔhonam biara kra wɔ mogya mu, na afɔremuka no so na mede ama mo sɛ momfa mpata mma mo kra, na mogya na wɔde pata ma bɔne.” (Leviticus 17:11) Sɛ Israelfo no yɛ bɔne a, na wotumi de aboa kɔ asɔrefie ma asɔfo no kum no. Afei wohwie ne mogya no bi gu afɔremuka no so. Ɛno na na wɔde srɛ Yehowa hɔ bɔne fafiri ma wɔn. Wei nko ara ne ade a Yehowa maa Israelfo no de mogya yɛe.\n18. Anidaso bɛn na Yesu afɔrebɔ no ama yɛanya?\n18 Bere a Yesu baa asase so no, ɔde ne nkwa anaa ne mogya mae. Ɔde besii mmoa a na Israelfo de bɔ afɔre no ananmu sɛnea ɛbɛyɛ a yebenya bɔne fafiri. (Mateo 20:28; Hebrifo 10:1) Yesu nkwa som bo paa ma enti bere a Yehowa nyanee no kɔɔ soro no, afei de na kwan abue sɛ obiara a ɔpɛ betumi atena ase daa.—Yohane 3:16; Hebrifo 9:11, 12; 1 Petro 1:18, 19.\nDɛn na wobɛyɛ de akyerɛ sɛ wontoto nkwa ne mogya ase?\n19. Dɛn na yɛbɛyɛ na yɛn ‘ho afi nnipa nyinaa mogya ho’?\n19 Yɛn ani sɔ nkwa a Yehowa de akyɛ yɛn no! Yɛpɛ sɛ yɛka ma obiara te sɛ, sɛ wonya Yesu mu gyidi a, wobetumi atena ase daa. Yɛdɔ nnipa, enti yɛbɛyɛ nea yebetumi biara ama wɔahu nea ɛsɛ sɛ wɔyɛ na wɔanya nkwa. (Hesekiel 3:17-21) Yɛyɛ saa a, yebetumi aka asɛm a ɔsomafo Paulo kae no bi. Ɔkae sɛ: “Me ho afi wɔ nnipa nyinaa mogya ho, efisɛ mamfa Onyankopɔn agyinatu biara ankame mo.” (Asomafo Nnwuma 20:26, 27) Nokwasɛm ne sɛ, sɛ yɛka Yehowa ho asɛm kyerɛ nkurɔfo, na yɛma wohu sɛnea nkwa som bo ma no no a, na yɛrekyerɛ sɛ yɛn nso yɛwɔ obu ma nkwa ne mogya.\n^ nky. 16 Sɛ wopɛ sɛ wuhu ayaresa a mogyasɛm biara nnim ho asɛm a, hwɛ nhoma a wɔato din “Momfa Mo Ho Nsie Onyankopɔn Dɔ Mu,” kratafa 77-79. Ɛyɛ Yehowa Adansefo nhoma.\nNOKWASƐM 1: NKWA YƐ AKYƐDE A ƐNSƐ SƐ WOTOTO NO ASE\n“Wo nkyɛn na nkwa nsuti wɔ.”—Dwom 36:9\nDɛn na yɛyɛ de kyerɛ sɛ yebu nkwa?\nAsomafo Nnwuma 17:28; Adiyisɛm 4:11\nYehowa akyɛ yɛn nkwa, enti ɛsɛ sɛ yɛkyerɛ ho anisɔ.\nObi di awu a, wayɛ bɔne. Otu nyinsɛn gu nso a, wayɛ bɔne.\n2 Korintofo 7:1\nTwe wo ho fi nneyɛe bi te sɛ tawanom ne nnubɔne ho.\nAgodi ne anigyede biara a basabasayɛ wom no, twe wo ho fi ho.\nNOKWASƐM 2: MOGYA NE NKWA\n“Ɔhonam biara kra ne ne mogya, efisɛ ɔkra wɔ mogya no mu.”—Leviticus 17:14\nOnyankopɔn bu nkwa ne mogya sɛn?\nMogya gyina hɔ ma nkwa.\nYetumi di aboa nam nanso ne mogya deɛ, ɛnsɛ sɛ yedi.\nAsomafo Nnwuma 15:28, 29; 21:25\nOnyankopɔn ka sɛ ɛnsɛ sɛ yedi mogya a, ɛkyerɛ sɛ yɛyare a, ɛnsɛ sɛ yegye mogya.\nYɛne Yehowa ayɔnkofa ho hia yɛn sen biribiara.\nNOKWASƐM 3: ADE BAAKO A YEHOWA MAA WƆDE MOGYA YƐE\n“Yesu mogya hohoro yɛn ho fi bɔne nyinaa ho.”—1 Yohane 1:7\nAnidaso bɛn na Yesu afɔrebɔ no ama yɛanya?\nIsraelfo bere so no, wɔyɛ bɔne a, na wotumi de aboa kɔ asɔrefie ma asɔfo no kum no. Afei wohwie ne mogya no bi gu afɔremuka no so. Ɛno na na wɔde srɛ Yehowa hɔ bɔne fafiri ma wɔn.\nMateo 20:28; Hebrifo 9:11-14\nBere a Yesu baa asase so no, ɔde ne nkwa anaa ne mogya mae. Ɔde besii mmoa a na Israelfo de bɔ afɔre no ananmu sɛnea ɛbɛyɛ a yebenya bɔne fafiri.\nYesu nkwa som bo paa ma enti bere a Yehowa nyanee no kɔɔ soro no, afei de na kwan abue sɛ obiara a obenya Yesu mu gyidi no betumi atena ase daa.


Romafo 9 - Nkwa Asem (NA-TWI) | Biblica América Latina\nRomafo 9 - Nkwa Asem (NA-TWI)\nOnyankopɔn ne ne manfo\n1Mereka nokware sɛ Kristoni, na m’ahonim a Honhom Kronkron di no adanse kyerɛ me sɛ minni atoro. 2 Midi awerɛhow na mete daa yaw wɔ me koma mu ma me nkurɔfo.\n3 Wɔn nti anka mepɛ sɛ Onyankopɔn nnome ba me so na ɔtew me fi Kristo ho. 4 Wɔyɛ Onyankopɔn manfo a wɔayi wɔn de wɔn ayɛ ne mma de wɔn asan atena n’anuonyam mu. Ɔne wɔn hyɛɛ apam no na ɔde mmara no maa wɔn; ɔkyerɛɛ ɔkwan pa a wɔfa so som maa wɔn nsa kaa bɔhyɛ no. 5 Wɔyɛ tete agyanom asefo na esiane sɛ Kristo bae onipasu so nti, ɔyɛ wɔn aseni. Ayeyi nka Onyankopɔn a ɔyɛ ade nyinaa so tumfo no daadaa. Amen.\n6 Menka se Onyankopɔn bɔhyɛ no amma mu, efisɛ, ɛnyɛ Israelfo nyinaa na Onyankopɔn ayi wɔn sɛ ne manfo. 7 Saa ara nso na ɛnyɛ Abraham asefo nyinaa na wɔyɛ Onyankopɔn mma. Onyankopɔn ka kyerɛɛ Abraham se, “Wo manfo befi Isak ase.” 8 Eyi kyerɛ sɛ ɛnyɛ wɔn a wɔyɛ Abraham mma na mmom wɔn a wɔnam Onyankopɔn bɔhyɛ so woo wɔn no na wɔyɛ Abraham asefo turodoo.\n9 Onyankopɔn nam saa bɔhyɛ nsɛm a ɛka se, “Ampa ara, mɛsan aba wo nkyɛn bio bere a ɛsɛ mu no, na wo yere Sara awo ɔba” no so na ɛhyɛɛ saa bɔ no.\n10 Ɛnyɛ eyi nko. Rebeka mma baanu no nyinaa fi agya koro a ɔne yɛn agya Isak. 11 Na sɛnea ɛbɛyɛ a Onyankopɔn nam ɔba baako so bɛma ne pɛ ada adi no nti, 12 ɔka kyerɛɛ Rebeka se, “Ɔpanyin no bɛsom akumaa no.” Ɔkaa eyi ansa na ɔrewo wɔn ama wɔayɛ papa anaa bɔne. Enti na Onyankopɔn pɛ no gyina ne frɛ a ɔfrɛɛ wɔn no so, na ɛnyɛ wɔn nneyɛe so, 13 sɛnea Kyerɛwsɛm no ka se, “Medɔɔ Yakob na metan Esau” no.\n14 Afei asɛm bɛn na yɛbɛka? Sɛ Onyankopɔn nyɛ ɔnokwafo anaa? Dabida! 15 Efisɛ, ɔka kyerɛɛ Mose se, “Nea mepɛ no no na m’ahummɔbɔ bɛkɔ ne so.” 16 Eyi kyerɛ sɛ Onyankopɔn ahummɔbɔ no nnyina ɔpɛ a obi pɛ sɛ onya anaa ne nnwuma so, na mmom egyina Onyankopɔn ahummɔbɔ so.\n17 Kyerɛwsɛm no mu, Onyankopɔn ka kyerɛɛ Farao se, “Eyi ara nti na misii wo hene nam so daa me tumi adi sɛnea ɛbɛyɛ a, me tumi bɛda adi wɔ mmaa nyinaa.” 18 Eyi kyerɛ sɛ, Onyankopɔn hu nea ɔpɛ sɛ ohu no mmɔbɔ biara no mmɔbɔ, na nea ɔpɛ sɛ ɔyɛ den wɔ ne so no nso, ɔyɛ saa. 19 Afei, mo mu baako bebisa me se, “Sɛ saa na ɛte de a, ɛbɛyɛ dɛn na Onyankopɔn benya nnipa ho mfomso? Hena na obetumi asiw Onyankopɔn kwan n’apɛde ho?”\n20 Onua, wone hena a wubetumi akasa akyerɛ Onyankopɔn? Kuku mmisa ne nwemfo se, “Adɛn nti na wonwenee me sɛɛ?” 21 Ɔnwemfo no wɔ ho kwan sɛ ɔde ɔbo no nwene nea ɔpɛ biara. Otumi nwene nkuku abien fi ɔbo tɔw mu, na ɔde mu baaka adi dwuma titiriw bi, na ɔde baako no nso ayɛ nea ɔpɛ biara. 22 Saa ara na ade biara a Onyankopɔn ayɛ no te. Ɔpɛ sɛ ɔda n’abufuw ne ne tumi adi. Enti ɔtɔɔ ne bo ase maa wɔn a anka ɔrebɛsɛe wɔn wɔ n’abufuw mu no. 23 Na ɔnam n’ahummɔbɔ so pɛe sɛ yenya n’anuonyam kɛse a wɔasiesie ama wɔn a wɔyɛ ne de no. 24 Ɛnyɛ wɔn a wɔfrɛɛ wɔn fii Yudafo mu nko na mmom, Amanamanmufo nso.\n25 Wɔka wɔ Hosea nwoma mu se, “Mɛfrɛ wɔn a wɔnyɛ me man no me man, ne ɔman a mannɔ no no me dɔfo. 26 Na beae koro no ara a ɔkae se, ‘Monyɛ me man’ no, ɛhɔ ara na ɔbɛfrɛ wɔn se Onyankopɔn teasefo no mma.”\n27 Na Yesaia dii Israelfo ho yaw se, “Sɛ Israelfo dɔɔso sɛ mpoano nhwea mpo a, wɔn mu kakraa bi na wɔbegye wɔn nkwa. 28 Efisɛ, Awurade bebu ntɛn asase so de awie biribiara.”\n29 Sɛnea Yesaia kae se, “Sɛ Awurade tumfoɔ no annyaw yɛn akyifo bi a, anka yɛayɛ sɛ Sodom na yɛadan sɛ Gomora”.\n30 Afei asɛm bɛn na yɛbɛka bio? Yɛbɛka se Amanamanmufo a wɔampɛ sɛ wɔde wɔn ho bɛta Onyankopɔn no nam gyidi so ma wɔfataa Onyankopɔn anim, 31 wɔ bere a wɔn a wɔayi wɔn no pɛe sɛ wɔnam mmara bi so fata Onyankopɔn anim no, wɔantumi. 32 Adɛn nti na ɛbaa saa? Efisɛ nea wɔyɛe no mfi gyidi mu na mmom efi nnwuma mu. Wohintiwii “hintibo” 33 a Kyerɛwsɛm no ka fa ho se, “Mede hintibo ne amanehunubo a ɛbɛma nnipa ahwe ase reto Sion na obiara a obegye no adi no, anim rengu ase da.”\nNA-TWI : Romafo 9


Yesu Kyerɛkyerɛɛ Hintidua, Bɔne Fafiri ne Gyidi Ho Ade | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nƆkyerɛkyerɛɛ wɔ Perea Ansa na Ɔrekɔ Yudea\nLUKA 17:1-10 YOHANE 11:1-16\nƐYƐ BƆNE KƐSE SƐ WOBƐTO OBI HINTIDUA\nFA BƆNE KYƐ NA NYA GYIDI\nNá Yesu wɔ Yordan Asubɔnten no agya baabi a wɔfrɛ hɔ Perea. (Yohane 10:40) Afei ɔsiim de n’ani kyerɛɛ Yerusalem wɔ apuei fam.\nƐnyɛ Yesu nko ara na na ɔnam. Ná n’asuafo no ne “nnipakuo kɛseɛ” bi ka ne ho; ná towgyefo ne nnebɔneyɛfo nso ka ho. (Luka 14:25; 15:1) Farisifo ne akyerɛwfo a biribiara a Yesu bɛyɛ no wɔbɛka ho asɛm no, na wɔn mu bi nso ka akwantufo no ho. Odwan a ɔyerae, ɔba a ɔyerae ne ɔdefo no ne Lasaro mfatoho a Yesu de mae no, na agya wɔn adwendwene.—Luka 15:2; 16:14.\nNá Yesu atamfo kasa tiaa no nkyɛe, enti ɛbɛyɛ sɛ ɛmaa ɔhuu sɛ ɛsɛ sɛ ɔka biribi kyerɛ n’asuafo no. Ɔkaa nsɛm bi a na wadi kan aka akyerɛ wɔn wɔ Galilea.\nNsɛm a Yesu kae no bi ne sɛ: “Deɛ ɛbɛyɛ biara suntiduatoɔ bɛba. Nanso deɛ ɛnam ne so bɛba no nnue! . . . Momma mo ani mmra mo ho so. Sɛ wo nua yɛ bɔne bi a ka n’anim, na sɛ ɔnu ne ho a fa firi no. Sɛ mpo ɔyɛ wo bɔne mprɛ nson da koro na ɔsan ba wo nkyɛn mprɛ nson bɛka sɛ, ‘Manu me ho’ a, fa firi no.” (Luka 17:1-4) Asɛm a Yesu ka twaa to no, ɛbɛyɛ sɛ ɛmaa Petro kaee bɔne fafiri ho asɛm a na wabisa pɛn no. Saa bere no, ɔbisaa Yesu sɛ ɛsɛ sɛ yɛde bɔne kyɛ mpɛn nson anaa.—Mateo 18:21.\nAsuafo no, wohwɛ a na wɔbɛtumi adi Yesu asɛm no so anaa? Bere a wɔka kyerɛɛ Yesu sɛ, “Ma yɛn gyidie nyɛ kɛse” no, ɔbuaa wɔn sɛ: “Sɛ mowɔ gyidie a ne kɛseɛ te sɛ sinapi aba a, anka mobɛka akyerɛ saa sikamino dua yi sɛ, ‘Tutu na kɔsi po mu!’ na anka ɛbɛtie mo.” (Luka 17:5, 6) Enti sɛ obi wɔ gyidi ketewaa bi mpo a, ɛbɛtumi ama wayɛ nneɛma akɛse.\nAfei Yesu kyerɛɛ asomafo no sɛ ɛho hia sɛ wɔbrɛ wɔn ho ase. Ɔkaa sɛ: “Mo mu hwan na ɔwɔ akoa a ɔrefuntum asase anaasɛ ɔrehwɛ mmoa, na sɛ ɔfiri afuo mu ba a ɔbɛka akyerɛ no sɛ, ‘Yɛ ntɛm bra bɛtena didipono ho’? Mmom no, ɔrenka nkyerɛ no sɛ, ‘Siesie biribi ma menni anwummerɛ yi, na bɔ wo ho so som me kɔsi sɛ mɛdidi anom awie, na ɛno akyi no wobɛtumi adidi anom’? Ɔbɛda akoa no ase sɛ wayɛ deɛ wahyɛ no no anaa? Enti mo nso, sɛ moyɛ deɛ wɔahyɛ mo nyinaa wie a, monka sɛ, ‘Yɛyɛ nkoa a mfasoɔ nni yɛn soɔ. Deɛ ɛsɛ sɛ yɛyɛ ara na yɛayɛ no.’”—Luka 17:7-10.\nOnyankopɔn somfo biara deɛ, ade a ɛsɛ sɛ ɛhia no paa ne Onyankopɔn som. Bio nso, ɛsɛ sɛ yɛkae sɛ ɛyɛ akwannya kɛse na yɛn mu biara anya sɛ yɛresom Onyankopɔn wɔ ne fie.\nƐbɛyɛ sɛ Yesu ano sii no, ankyɛ na Maria ne Marta tuu bɔfo ma ɔde nkra brɛɛ no. Saa mmaa mmienu yi, na wɔte Yudea kuro Betania, na na wɔn nuabarima ne Lasaro. Nkra a wɔde somae ne sɛ: “Awurade, hwɛ! deɛ wopɛ n’asɛm no yare.”—Yohane 11:1-3.\nBere a Yesu tee sɛ n’adamfo Lasaro yare denneennen no, wamma awerɛhoɔ ammubu no. Mmom ɔkaa sɛ: “Saa yareɛ yi nyɛ owuyareɛ, na mmom Onyankopɔn animuonyam ntira, deɛ ɛbɛyɛ na wɔnam so ahyɛ Onyankopɔn Ba no animuonyam.” Ɔtenaa baabi a ɔwɔ nnanu, na afei ɔka kyerɛɛ n’asuafo no sɛ: “Momma yɛnkɔ Yudea bio.” Nanso asuafo no ne no anyɛ adwene; wɔkaa sɛ: “Rabi, nnaano yi ara na Yudafoɔ no pɛɛ sɛ wɔsi wo aboɔ, ɛnna worekɔ hɔ bio yi?”—Yohane 11:4, 7, 8.\nYesu ka kyerɛɛ wɔn sɛ: “Ɛnyɛ nnɔnhwere dumienu na ɛwɔ adekyeeɛ mu? Sɛ obi nante awiaberɛ a, ɔnsunti hwee, ɛfiri sɛ ɔhunu wiase hann. Nanso sɛ obi nante anadwo a, ɔsunti, ɛfiri sɛ ɔnni hann mu.” (Yohane 11:9, 10) Ɛbɛyɛ sɛ na Yesu pɛ sɛ n’asuafo no hu sɛ bere a Onyankopɔn de ama no sɛ ɔmfa nwie n’asɛnka adwuma no nsoe. Enti na Yesu pɛ sɛ ɔde bere kakra a aka no yɛ adwuma no pii.\nYesu toaa so sɛ: “Yɛn adamfo Lasaro ada, na merekɔ hɔ akɔnyane no.” Asuafo no ante asɛm no ase; ɛyɛɛ wɔn sɛ gyama na Lasaro ada rehome nti ne ho bɛtɔ no. Wɔkaa sɛ: “Awurade, sɛ wada deɛ a, ɛnneɛ ne ho bɛyɛ no den.” Yesu ka kyerɛɛ wɔn pen sɛ: “Lasaro awu . . . Nanso momma yɛnkɔ ne nkyɛn.”—Yohane 11:11-15.\nNá Toma nim sɛ Yesu kɔ Yudea a, anhwɛ a nkurɔfo bɛkum no. Nanso na ɔpɛ sɛ ɔtaa Yesu akyi, enti ɔka kyerɛɛ asuafo a aka no sɛ: “Momma yɛn nso yɛnkɔ na yɛne no nkɔwu.”—Yohane 11:16.\nƐhe na na Yesu wɔ reka asɛm no?\nDɛn na bere bi Yesu kaa ho asɛm wɔ ne nkyerɛkyerɛ mu a ɔsan tii mu? Mfatoho bɛn na ɔde sii ahobrɛase so dua?\nNkra bɛn na wɔde brɛɛ Yesu? Adɛn nti na Toma kaa sɛ wɔne Yesu bɛkɔ akɔwu?


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Zulu\nItchan Kala fasuo wɔ Khiva\nEDIN pii na wɔde ama baabi a ɛnnɛ wɔfrɛ hɔ Uzbekistan anaa “Uzbekfo Asase” no. Edin no bi ne Transoxania, Asase a ɛda Nsubɔnten Ntam, Tartary, ne Turkistan. Bɛyɛ mfe 600 a atwam no, na adwadifoɔ di Uzbekistan akɔneaba. Na kwantempɔn bi a ɛde Silk Road fi China bɛtwam fa hɔ kɔ Mediterranea mpoano. Adeɛ baako a nnipa de nim Uzbekistan paa ne asaawa. Wɔdua no kɛse wɔ saa man no mu. Wɔde asaawa, nnwan nwi, ne sirikyi yɛ kapɛt fɛfɛ tɔn.\nSɛ yɛhwɛ abakɔsɛm mu a, yɛhu sɛ ɛfi tete nyinaa nnipa ahorow ahorow ne Uzbekistanfo adi nsawɔsoɔ. Tete no, na asraafo akukudam ne wɔn asahene taa fa Uzbekistan mmepɔ ne anweatam so kɔdi ako. Wɔn mu bi ne Alexander Ɔkɛseɛ. Uzbekistan na Alexander hyiaa ne dɔfo Roxane. Genghis Khan a ɔfi Mongolia ne Timur (a wɔsan frɛ no Tamerlane) a ɔdii tumi kɛse wɔ mpɔtam hɔ nyinaa ho nsɛm wɔ Uzbekistanfo abakɔsɛm mu.\nSɛ wokɔ Uzbekistan nkuro akɛse mu a, adeɛ baako a w’ani bɔ so ntɛm ne wɔn adan akɛse a wɔaka soro no bruu. Wɔde adan yi pii ayɛ sukuu.\nSilk Road. Wei yɛ kwantempɔn a ne fã bi bɛfa Uzbekistan, na na ɛdi akoten paa wɔ adwadie mu saa bere no. Na kwan yi wɔ hɔ ansa na Kristo reba asase so, na na amanfoɔ taa fa so kɔsii sɛ adwadifoɔ fii aseɛ de wɔn nneɛma faa po so kɔɔ India bɛyɛ mfe 600 ni.\nAral Po. Kan no na ɛno ne tadeɛ a ɛtɔ so nan a ɛso paa wɔ wiase nyinaa. Nanso seesei we ara na ɛrewe, efisɛ akuafo de nsuo no yɛ wɔn mfuo. Seesei Asia aman bi ne Uzbekistan rebɔ mmɔden sɛ wɔbɛyɛ tebea no ho biribi.\nUzbekistanfo nkyerɛwde. Ansa na nkramosom rema ne homene so wɔ Uzbekistan bɛyɛ mfe 1,200 ni no, na nnipa ka kasa ahorow pii wɔ hɔ. Nanso akyiri yi, Arabik kasa na na ɛdi akoten wɔ hɔ. Nanso bere a ɔman no de ne ho kɔfam Soviet Union no, wɔfii aseɛ de Latin nkyerɛwde yɛɛ adwuma, na 1930 akyi hɔ baabi no, wɔde Cyrillic nkyerɛwde bɛsii ananmu. Nanso 1993 mu no, ɔman no yɛɛ mmara foforo bi, na wɔfii aseɛ de Uzbekistan nkyerɛwde foforo yɛɛ adwuma. Wɔde Latin nkyerɛwde na ɛyɛeɛ.\nNnuaba a wɔahata retɔn wɔ dwam\nNnipa dodoɔ: Ɔpepem 30\nWim tebea: Owia bɔ wɔ hɔ paa, nsuo ntaa ntɔ, na wim yɛ hye\nAsase no: Asasetamaa da atɔe fam, na apue fam no yɛ mmepɔ mmepɔ


21 Eyinom akyi no, Yesu yii ne ho adi bio kyerɛɛ asuafo no wɔ Tiberia po ho; na oyii ne ho adi saa kwan yi so. 2 Ná wɔn a wɔwɔ hɔ ne Simon Petro ne Toma a wɔfrɛ no Ata+ no, ne Natanael+ a ofi Kana a ɛwɔ Galilea no, ne Sebedeo+ mma no, ne n’asuafo foforo baanu. 3 Simon Petro ka kyerɛɛ wɔn sɛ: “Merekoyi nam.” Wɔka kyerɛɛ no sɛ: “Yɛn nso yɛne wo bɛkɔ.” Enti wofii adi kɔtenaa ɔkorow mu, nanso wɔanyi hwee anadwo no.+ 4 Na ade reyɛ akye no, Yesu begyinaa po no ano, nanso asuafo no anhu sɛ ɛyɛ Yesu.+ 5 Afei Yesu bisaa wɔn sɛ: “Mma nkumaa, munnyaa nea mubedi, meboa?” Wobuaa no sɛ “Dabi!” 6 Ɔka kyerɛɛ wɔn sɛ: “Montow asau no ngu ɔkorow no nifa na mubenya bi.”+ Ɛnna wɔtowee, na mpataa no dodow nti na wontumi ntwe bio.+ 7 Enti osuani a na Yesu dɔ no+ no ka kyerɛɛ Petro+ sɛ: “Ɛyɛ Awurade!” Afei bere a Simon Petro tee sɛ ɛyɛ Awurade no, ɔde soro atade kyekyeree ne ho, efisɛ na ɔnhyɛ hwee, na ɔtow ne ho too po no mu. 8 Nanso asuafo a wɔaka no de ɔkorow ketewa no bae, efisɛ na wɔne asase ntam kwan nware, bɛyɛ anammɔn ahasa, na wɔtwee asau a mpataa wom no bae. 9 Afei wofi ɔkorow no mu sii fam no, wohuu gyabiriw a wɔasɔ+ a nam gu so ne paanoo. 10 Yesu ka kyerɛɛ wɔn sɛ: “Momfa mpataa a muyii no seesei yi ara no bi mmra.” 11 Ɛnna Simon Petro foro kɔtwee asau a mpataa akɛse ɔha aduonum abiɛsa ahyɛ no mã no baa asase so. Na ɛdɔɔso paa de, nanso asau no antetew. 12 Yesu ka kyerɛɛ wɔn sɛ: “Mommra mmedidi.”+ Nanso asuafo no mu biako mpo annya akokoduru ammisa no sɛ: “Woyɛ hena?” efisɛ na wonim sɛ ɛyɛ Awurade. 13 Yesu bɛfaa paanoo no de maa wɔn,+ na ɔde nam no nso maa wɔn saa ara. 14 Eyi ne ne mprɛnsa+ so a na Yesu ayi ne ho adi akyerɛ asuafo no fi bere a wonyan no fii awufo mu no. 15 Afei bere a wɔadidi awie no, Yesu bisaa Simon Petro sɛ: “Simon, Yohane ba, wodɔ me sen eyinom anaa?”+ Ɔka kyerɛɛ no sɛ: “Yiw, Awurade, wunim sɛ mepɛ w’asɛm.”+ Ɔka kyerɛɛ no sɛ: “Ma me nguammaa aduan.”+ 16 Obisaa no ne mprenu so sɛ: “Simon, Yohane ba, wodɔ+ me?” Ɔka kyerɛɛ no sɛ: “Yiw, Awurade, wunim sɛ mepɛ w’asɛm.” Ɔka kyerɛɛ no sɛ: “Yɛn me nguan nkumaa.”+ 17 Obisaa no ne mprɛnsa so sɛ: “Simon, Yohane ba, wopɛ m’asɛm anaa?” Petro werɛ howee sɛ obisaa no ne mprɛnsa so sɛ: “Wopɛ m’asɛm?” Enti ɔka kyerɛɛ no sɛ: “Awurade wunim nneɛma nyinaa;+ wunim sɛ mepɛ w’asɛm.” Yesu ka kyerɛɛ no sɛ: “Ma me nguan nkumaa aduan.+ 18 Nokware, nokware, mise wo sɛ, woyɛ aberante no, na wode ade bɔ wo mu nantew kɔ baabi a wopɛ. Nanso sɛ wobɔ akora a, wobɛteɛ wo nsa na obi de ade abɔ wo mu,+ na ɔde wo akɔ baabi a wompɛ.”+ 19 Ɔkaa eyi de kyerɛɛ owu+ ko a ɔde bɛhyɛ Onyankopɔn anuonyam.+ Enti ɔkaa eyi no, ɔka kyerɛɛ no sɛ: “Kɔ so di m’akyi.”+ 20 Petro dan ne ho no, ohuu osuani a na Yesu dɔ+ no no sɛ odi n’akyi, nea anwummeduan no ase no na ɔtweri ne kokom a obisae sɛ: “Awurade, hena na ɔreyi wo ama?” no. 21 Enti bere a Petro huu no no, obisaa Yesu sɛ: “Awurade, oyi nso bɛyɛ dɛn?” 22 Yesu ka kyerɛɛ no sɛ: “Sɛ mepɛ sɛ ɔtena hɔ kosi sɛ mɛba a,+ ɛfa wo ho bɛn? Wo de, kɔ so di m’akyi.” 23 Afei asɛm no trɛwee anuanom mu sɛ saa osuani no renwu. Nanso Yesu anka ankyerɛ no sɛ ɔrenwu, na mmom ɔkae sɛ: “Sɛ mepɛ sɛ ɔtena hɔ+ kosi sɛ mɛba a, ɛfa wo ho bɛn?” 24 Oyi ne osuani+ a odi nneɛma yi ho adanse na ɔkyerɛw eyinom, na yenim sɛ adanse a odi no yɛ nokware.+ 25 Nokwasɛm ni, nneɛma foforo pii wɔ hɔ a Yesu yɛe a, sɛ wɔkyerɛw ne nyinaa a, anka misusuw sɛ nhoma a wɔbɛkyerɛw no renkɔ wiase mpo.+


Beresosɛm Nhoma a Edi Kan 18:1-17\nDawid dii nkonim pii (1-13)\nWɔn a na wɔdeda nnwuma ano wɔ Dawid ahenni mu (14-17)\n18 Akyiri yi, Dawid dii Filistifo no so nkonim brɛɛ wɔn ase, na ogyee Gat+ ne ɛho nkurow fii Filistifo no nsam.+ 2 Afei nso, odii Moab so nkonim,+ na Moabfo bɛyɛɛ Dawid nkoa a wotua tow ma no.+ 3 Dawid dii Soba+ hene Hadadeser+ so nkonim wɔ beae a ɛbɛn Hamat.+ Saa bere no, na Hadadeser rekɔtrɛw ne tumi mu akɔ Asubɔnten Eufrate no ho.+ 4 Dawid ko faa ne nteaseɛnam 1,000, n’asraafo 7,000 a wɔtete apɔnkɔ so, ne n’asraafo 20,000 a wɔnam fam.+ Ɛnna Dawid twitwaa nteaseɛnam apɔnkɔ no nyinaa srɛ akyi ntini ma ɛkaa apɔnkɔ no mu 100.+ 5 Bere a Siriafo a wɔwɔ Damasko no bae sɛ wɔrebɛboa Soba hene Hadadeser no, Dawid kunkum Siriafo mmarima 22,000.+ 6 Afei Dawid de asraafodɔm koguu Siriafo a wɔwɔ Damasko no asaase so, na Siriafo bɛyɛɛ Dawid nkoa a wotua tow ma no. Baabiara a Dawid kɔe no, Yehowa ma odii nkonim.*+ 7 Afei nso, Dawid gyee sika kɔkɔɔ akyɛm fii Hadadeser asomfo hɔ, na ɔde baa Yerusalem. 8 Hadadeser nkurow Tibhat ne Kun nso, Dawid faa kɔbere bebree fii hɔ kɔe. Ɛno na Solomon de yɛɛ kɔbere sɛn a wɔfrɛ no Ɛpo+ no, adum no, ne kɔbere nneɛma+ foforo no. 9 Bere a Hamat hene Tou* tee sɛ Dawid adi Soba+ hene Hadadeser+ asraafodɔm no nyinaa so nkonim no, 10 ntɛm ara na ɔsomaa ne ba Hadoram kɔɔ Ɔhene Dawid nkyɛn sɛ onkobisa no sɛnea ne ho te, na ɔmma no amo sɛ ɔne Hadadeser ako adi no so nkonim, na ɔde sika kɔkɔɔ, dwetɛ, ne kɔbere nneɛma nyinaa bi kɔmaa no. (Nea ɛwom ne sɛ, na Hadadeser taa ne Tou di ako). 11 Ɔhene Dawid hyiraa nneɛma yi nyinaa so maa Yehowa.+ Saa ara na dwetɛ ne sika kɔkɔɔ a ogye fii amanaman no nyinaa nkyɛn nso, ohyiraa so. Onya fii Edomfo, Moabfo, Ammonfo,+ Filistifo,+ ne Amalekfo+ hɔ. 12 Seruia+ ba Abisai+ kunkum Edomfo 18,000 wɔ Nkyene Bon no mu.+ 13 Ɔde asraafodɔm koguu Edom, na Edomfo nyinaa bɛyɛɛ Dawid nkoa.+ Baabiara a Dawid kɔe no, Yehowa ma odii nkonim.*+ 14 Dawid kɔɔ so dii Israel nyinaa so hene;+ obuu atɛn na odii asɛntrenee maa ne man nyinaa.+ 15 Ná Seruia ba Yoab na ɔda asraafo no ano,+ na Ahilud ba Yehosafat+ nso ne ɔhene krakye. 16 Ahitab ba Sadok ne Abiatar ba Ahimelek na na wɔyɛ asɔfo, na na Sawsa ne ɔkyerɛwfo. 17 Ná Yehoiada ba Benaia na ɔda Keretifo+ ne Peletifo+ no ano. Ɔhene Dawid nni hɔ nso a, ne mma no na na wɔwɔ tumi.\n^ Anaa “gyee no.”\n^ Ɔno ara na wɔfrɛ no Toi wɔ 2Sa 8:9, 10 no.


Забур 130 CARS - Nnwom 130 ASCB\n1Ao Awurade, mefiri ebunu mu resu frɛ wo;\n2Ao Awurade tie me nne.\nma me nkotosrɛ.\n3Ao Awurade, sɛ wobu yɛn bɔne ho nkonta a,\nanka hwan na ɔbɛtumi agyina ano?\n4Nanso, wowɔ bɔnefakyɛ;\nɛno enti wɔsuro wo.\n5Metwɛn Awurade, me kra twɛn,\nna nʼasɛm mu na mede mʼanidasoɔ ahyɛ.\n6Me kra twɛne Awurade\nsene sɛdeɛ awɛmfoɔ twɛne adekyeɛ,\nsene sɛdeɛ awɛmfoɔ twene adekyeɛ.\n7Ao Israel, ma wʼani nna Awurade so,\nɛfiri sɛ Awurade wɔ adɔeɛ a ɛwɔ hɔ daa\nna ɔgyeɛ amapa wɔ ne mu.\n8Ɔno ankasa bɛgye Israel\nafiri wɔn bɔne nyinaa mu.\nASCB : Nnwom 130


Bible Mu Nsɛm Nsuyiri Kɛse No - Yehowa Adansefo Intanɛt Dwumadibea\nADAKA no akyi no nkurɔfo kɔɔ so yɛɛ wɔn ade sɛnea wɔyɛ daa no. Wɔannye anni sɛ Nsuyiri no bɛba. Ebetumi aba sɛ wɔserewee kɛse mpo. Nanso ankyɛ na wogyaee serew.\nMpofirim ara nsu fii ase tɔe. Efi soro hwie gui te sɛ nea wɔrehwie nsu afi bokiti mu. Na Noa asɛm no yɛ nokware! Nanso na aka akyiri dodo sɛ obi foforo bɛkɔ adaka no mu. Ná Yehowa ato pon no mu denneennen.\nAnkyɛ na nsu kataa mmeae a ɛba fam no nyinaa so. Nsu no bɛyɛɛ sɛ nsubɔnten akɛse. Etutuu nnua guu fam na epiapiaa abo akɛse ma ɛyɛɛ hoo. Ehu kaa nkurɔfo no. Wɔforo kɔɔ mmepɔw so. Wɔn yam a anka wotiee Noa na wɔkɔɔ adaka no mu bere a wɔntoo mu no! Nanso na aka akyi dodo.\nNsu no kɔɔ so yirii bere nyinaa. Nsu tɔe adaduanan, awia ne anadwo. Na awiei koraa no ɛkataa mmepɔw a ɛkorɔn sen biara mpo so. Enti sɛnea na Onyankopɔn aka no, nnipa ne mmoa a wɔankɔ adaka no mu nyinaa wuwui. Nanso obiara a ɔwɔ adaka no mu nyaa nkwa.\nNoa ne ne mma no bɔɔ mmɔden pam adaka no yiye. Nsu no maa so, na ɛtaa nsu no ani. Afei da koro, bere a nsu no gyaee tɔ no, owia no puei. Na ɛyɛ hu! Ná nsu nkutoo na wohu wɔ baabiara. Na ade ara a wotumi hu nso ne adaka a ɛtaa ani no.\nNa nnipa abran no kɔ. Na wɔrenhaw nnipa bio. Na wɔn nyinaa awuwu, wɔne wɔn maamenom ne nnipa bɔne a aka no nyinaa. Na dɛn na ɛbaa wɔn papanom so?\nNa nnipa abran no papanom nyɛ nnipa te sɛ yɛn. Na wɔyɛ abɔfo a wɔayɛ wɔn ho nnipa abɛtra asase so. Enti bere a Nsuyiri no bae no, wɔne nnipa a aka no anwu. Wɔworɔw honam nipadua a na wɔafa no guu hɔ na wɔsan kɔɔ soro sɛ abɔfo. Nanso wɔamma wɔn kwan amma wɔankɔ Onyankopɔn abɔfo abusua no mu bio. Enti wɔbɛyɛɛ Satan abɔfo. Bible mu no wɔfrɛ wɔn adaemone.\nAfei Onyankopɔn maa mframa bɔe, na nsu no fii ase sɛ ɛretwetwe. Asram anum akyi no adaka no besii bepɔw bi atifi. Nna pii twaam bio, na afei de na nnipa a wɔwɔ adaka no mu no tumi hu mmepɔw ahorow atifi. Nsu no kɔɔ so twee nkakrankakra.\nAfei Noa maa anomaa tuntum bi a wɔfrɛ no kwaakwaadabi pue fii adaka no mu. Ɔkɔ kakra a na wasan aba, efisɛ na onnya baabi pa nsi. Ɔkɔɔ so yɛɛ eyi, na bere biara a ɔsan bae no obesii adaka no so.\nNoa pɛe sɛ ohu sɛ nsu no atwe anaa, enti ɔsan maa aborɔnoma pue fii adaka no mu. Nanso aborɔnoma no nso san bae efisɛ wannya baabi pa ansi. Akyiri yi Noa ma ofii adi bio na ɔsan bae a na ngodua ahaban tua n’ano. Enti Noa hui sɛ nsu no atwe. Noa maa aborɔnoma no fii adi ne mprɛnsa so na saa bere yi de onyaa baabi pa trae.\nAfei Onyankopɔn kasa kyerɛɛ Noa. Ɔkae sɛ: ‘Fi adaka no mu. Wo ne wo fifo ne mmoa no nyinaa.’ Ná wɔatra adaka no mu bɛboro afe. Enti yetumi hu anigye ara a wonyae sɛ wofii adaka no mu puei a na wɔwɔ nkwa mu!\nGenesis 7:10-24; 8:1-17; 1 Petro 3:19, 20.\nBere a nsu fii ase tɔe no, adɛn nti na obiara antumi ankɔ adaka no mu bio?\nNna dodow ahe na Yehowa maa nsu no tɔe awia ne anadwo, na eyiri koduu he?\nBere a nsu no fii ase kataa asase so no, dɛn na adaka no yɛe?\nSo abran no nyaa nkwa wɔ Nsuyiri no mu, na wɔn papanom nso ɛ?\nAsram anum akyi no, adaka no yɛɛ dɛn?\nAdɛn nti na Noa maa kwaakwaadabi pue fii adaka no mu?\nƐyɛɛ dɛn na Noa hui sɛ nsu a ɛwɔ asase so no atwetwe?\nNoa ne n’abusua no traa adaka no mu bɛboro afe biako no, asɛm bɛn na Onyankopɔn ka kyerɛɛ no?\nKenkan Genesis 7:10-24.\nSo nnipa ne mmoa bi kaa asase so wɔ ɔsɛe no akyi? (Gen. 7:23)\nNna ahe na edii ansa na Nsuyiri no nsu retwetwe? (Gen. 7:24)\nKenkan Genesis 8:1-17.\nDɛn na ɛwɔ Genesis 8:17 a ɛma yehu sɛ adwene a Yehowa de bɔɔ asase no ansesa? (Gen. 1:22)\nKenkan 1 Petro 3:19, 20.\nBere a abɔfo bɔne no san kɔɔ soro no, atemmu bɛn na wonyae? (Yuda 6)\nƆkwan bɛn so na Noa ne n’abusua ho asɛm yi ma yenya awerɛhyem kɛse sɛ Yehowa betumi agye ne nkurɔfo? (2 Pet. 2:9)


Забур 146 CARS - Nnwom 146 AKCB\n2Mɛkamfo Awurade me nkwanna nyinaa;\nmɛto ayeyi dwom ama me Nyankopɔn, sɛ mete ase yi.\nadesamma a wɔrentumi nnye nkwa.\n4Sɛ wɔn honhom tu kɔ a, wɔsan kɔ dɔte mu,\nsaa da no ara wɔn nsusuwii nyinaa yɛ ɔkwa.\n5Nhyira ne nea ne boafo ne Yakob Nyankopɔn,\nnea nʼanidaso wɔ Awurade, ne Nyankopɔn mu.\n6Ɔno ne ɔsoro ne asase Yɛfo,\npo ne biribiara a ɛwɔ mu nyinaa\nAwurade a ɔyɛ nokwafo daa no.\n7Odi ma wɔn a wɔhyɛ wɔn so,\nna ɔma wɔn a ɔkɔm de wɔn aduan.\nAwurade gyaa nneduafo,\n8Awurade ma anifuraefo hu ade.\nAwurade ma wɔn a wɔakom no so,\nAwurade dɔ atreneefo.\n9Awurade hwɛ ahɔho so,\nna ɔwowaw ayisaa ne akunafo,\nna amumɔyɛfo akwan de, ɔdan ani.\n10Awurade di hene daa daa,\nAo, Sion, wo Nyankopɔn, wɔ awo ntoatoaso nyinaa so.\nAKCB : Nnwom 146


신명기 29 KLB - 5 Mose 29 ASCB\nApam No Ntimu\n1Yei ne nhyehyɛeɛ a ɛwɔ apam a Awurade hyɛɛ Mose sɛ ɔne Israelfoɔ no nyɛ wɔ Moab nka apam a ɔne wɔn yɛɛ no wɔ Horeb no.\n2Mose frɛɛ Israelfoɔ no nyinaa ka kyerɛɛ wɔn sɛ:\nMo ahunu deɛ Awurade yɛɛ Farao ne ne mpanimfoɔ ne ne ɔman nyinaa wɔ Misraim no. 3Mo ankasa mohunuu sɔhwɛ akɛseɛ, nsɛnkyerɛnneɛ a ɛyɛ hu ne anwanwadeɛ akɛseɛ no. 4Nanso, ɛbɛsi ɛnnɛ yi, Awurade mmaa mo adwene a ɛte asɛm ase anaa ani a ɛhunu adeɛ anaa aso a ɛte asɛm. 5Mfeɛ aduanan mu a medii mo anim faa ɛserɛ so no, mo ntoma antete; saa ara na mo mpaboa a ɛhyɛ mo nan nso anhi. 6Moanni aduane, annom nsã anaa nsã a ano yɛ den. Meyɛɛ saa sɛdeɛ mobɛhunu sɛ mene Awurade, mo Onyankopɔn, no.\n7Yɛduruu ha no, Hesbonhene Sihon ne Basanhene Og ba bɛko tiaa yɛn, nanso, yɛdii wɔn so. 8Yɛfaa wɔn asase de maa Ruben ne Gad mmusuakuo ne Manase abusuakuo fa no sɛ wɔn agyapadeɛ.\n9Ɛno enti, monni saa apam yi so sɛdeɛ ɛbɛyɛ a, biribiara a mobɛyɛ no bɛyɛ yie. 10Mo nyinaa—mo mmusuakuo mpanimfoɔ, mo atemmufoɔ, mo ahwɛfoɔ ne Israel mmarima nyinaa, ɛnnɛ mogyina Awurade, mo Onyankopɔn, anim, 11mo ne mo mma ne mo yerenom ne ahɔhoɔ a wɔte mo mu a wɔbu mo nnua, soa mo nsuo. 12Mogyina ha sɛ mo ne Awurade, mo Onyankopɔn, rebɛyɛ apam, apam a Awurade ne mo reyɛ ɛnnɛ. Ɔde ntam bɛsɔ ano, 13na wasi so gyinaeɛ sɛ ɛnnɛ, moyɛ ne nkurɔfoɔ na ɔno nso bɛyɛ mo Onyankopɔn sɛdeɛ ɔhyɛɛ mo bɔ no na ɔkaa ntam kyerɛɛ mo agyanom Abraham, Isak ne Yakob no. 14Mereyɛ saa apam yi a ne ntam bata ho. Apam yi, ɛnyɛ mo a 15mo ne yɛn gyina ha ɛnnɛ wɔ Awurade mo Onyankopɔn anim no nko dea. Na mmom ɛwɔ hɔ ma wɔn a wɔnni ha nso.\n16Mo ankasa monim sɛdeɛ yɛtenaa Misraim ne sɛdeɛ yɛreba ha no yɛfaa aman so bɛsii ha. 17Mohunuu akyiwadeɛ ahoni a wɔde nnua ne aboɔ ne dwetɛ ne sikakɔkɔɔ ayɛ wɔ wɔn nkyɛn. 18Monhwɛ yie sɛ ɔbarima anaa ɔbaa anaa abusua biara a wɔwɔ mo mu ɛnnɛ no mu biara akoma rennane mfiri Awurade, mo Onyankopɔn, ho nkɔsom saa aman yi anyame; monhunu sɛ, duhini biara nni mo mu a ɛpu bɔnwoma a ɛyɛ nwono saa.\n19Ɛnsɛ sɛ obiara a ɔte nnome ho kɔkɔbɔ nsɛm yi susu sɛ ɔno deɛ hwee renka no. Mma no nka wɔ ne tirim sɛ, “Me ho sɔnn, ɛmfa ho sɛ menam asoɔden kwan so.” Yei de ɔsɛeɛ a ɛso bɛba. 20Awurade remfa nkyɛ saa nnipa no. Nʼabufuo ne ne ninkunu bɛhye atia wɔn. Nnome a wɔatwerɛ no saa nwoma yi mu nyinaa bɛba wɔn so na Awurade bɛpepa wɔn din afiri ɔsoro ase. 21Awurade bɛtwe wɔn afiri Israel mmusuakuo nyinaa mu na wahwie apam no mu nnome nyinaa a wɔatwerɛ wɔ saa mmara nwoma no mu agu wɔn so.\n22Afei, nkyirimma a wɔbɛba, wɔn a wɔfiri mo ase ne wɔn a wɔfiri ahɔhoɔ ase a wɔfiri akyirikyiri asase so bɛhunu asase no sɛeɛ ne nyarewa a Awurade de bɛbrɛ asase no. 23Wɔbɛhunu sɛ, wɔn asase no dɔteɛ adane sɔfe ne nkyene a wɔdua so biribiara a ɛnyɛ yie, na hwee nso nnyini wɔ so—mpo, ɛserɛ ahahan. Ɛbɛyɛ te sɛ Sodom ne Gomora, Adma ne Seboim a Awurade sɛee no nʼabufuo mu no. 24Aman a atwa ahyia no bɛbisa sɛ, “Adɛn enti na Awurade ayɛ saa asase yi saa? Adɛn enti na ne bo fu denden saa?”\n25Na wɔbɛka akyerɛ wɔn sɛ, “Saa asɛm yi siiɛ, ɛfiri sɛ, nnipa a wɔwɔ asase no so buu apam a wɔne Awurade, wɔn agyanom Onyankopɔn yɛeɛ ɛberɛ a ɔyii wɔn firii Misraim asase so. 26Wɔdane kɔsom anyame foforɔ a wɔyɛ ahɔhoɔ ma wɔn, anyame a Awurade nkyerɛɛ wɔn sɛ wɔnsom. 27Ɛno enti na Awurade abufuo dɛre tiaa saa asase yi, nam so de nnome a wɔatwerɛ wɔ saa nwoma yi mu no baa wɔn so no. 28Abufuhyeɛ mu, Awurade tutuu ne nkurɔfoɔ ase firii wɔn asase so twaa wɔn asuo de wɔn kɔguu asase foforɔ a wɔte so seesei no.”\n29Ahintasɛm nyinaa firi Awurade mo Onyankopɔn hɔ, na nneɛma a wada no adi akyerɛ yɛn ne yɛn asefoɔ no, ɛsɛ sɛ yɛhyɛ no nso, sɛdeɛ ɛbɛyɛ a, yɛbɛdi ne mmaransɛm yi so.\nASCB : 5 Mose 29


1 Ahene 2:1-46\n2 Na Dawid nna bɛnee sɛ owu,+ na ɔhyɛɛ ne ba Solomon sɛ: 2 “Merekɔ asase sofo nyinaa kwan,+ enti yɛ den+ na yɛ ɔbarima.+ 3 Di Yehowa, wo Nyankopɔn ahyɛde so na nantew n’akwan so.+ Di n’ahyɛde ne ne mmara nsɛm ne n’atemmusɛm+ ne n’adansesɛm so sɛnea wɔakyerɛw Mose mmara no mu+ no, na ama woahu nyansa biribiara a wobɛyɛ mu ne baabiara a wobɛkɔ; 4 ɛno na Yehowa bɛma asɛm a ɔka faa me ho yi aba mu+ sɛ, ‘Sɛ wo mma+ bɛhwɛ wɔn akwan yiye na wɔde wɔn koma nyinaa+ ne wɔn kra nyinaa anantew+ m’anim nokware+ mu a, obusuani a ɔbɛtena Israel ahengua so remmɔ wo.’+ 5 “Wo ara wunim nea Seruia ba Yoab de yɛɛ me,+ sɛ okum Israel asahene baanu, Ner ba Abner+ ne Yeter+ ba Amasa;+ ɔkaa ɔsa mu mogya+ gui asomdwoe bere mu, na ɔde ɔsa mu mogya kekaa abɔso a ɛbɔ n’asen ne mpaboa a ɛhyɛ ne nan no ho. 6 Fa wo nyansa+ no yɛ adwuma, na mma ɔmmfa ne ti so dwen nnkɔ Adamoa*+ mu asomdwoe mu.+ 7 “Na Gileadni Basilai+ mma no, yɛ wɔn adɔe, na fa wɔn ka wɔn a wodidi wo pon so+ no ho, efisɛ wɔbaa me nkyɛn+ bɛboaa me bere a miguan fii wo nua Absalom anim no.+ 8 “Benyaminni Gera ba Simei+ a ofi Bahurim+ no te wo nkyɛn ha yi ara; ɔno na ɔdomee me yayaayaw+ da a merekɔ Mahanaim+ no, nanso osian behyiaa me Yordan+ ho, na mekaa no Yehowa ntam sɛ, ‘Meremfa nkrante nkum wo.’+ 9 Mma ɔmmfa ne ho nnni.+ Woyɛ ɔbarima nyansafo,+ na wunim nea ɛsɛ sɛ wode yɛ no; mogya mu na ma ne ti so dwen+ nsian nkɔ Adamoa mu.”+ 10 Afei Dawid ne n’agyanom kɔdae,+ na wosiee no Dawid Kurow+ mu. 11 Nna a Dawid de dii Israel so hene no si mfe aduanan.+ Ɔtenaa Hebron+ dii ade mfe ason,+ na ɔtenaa Yerusalem nso dii ade mfe aduasa abiɛsa.+ 12 Solomon na ɔtenaa ne papa Dawid ahengua so,+ na nkakrankakra, n’ahenni tim pintinn.+ 13 Na Hagit ba Adoniya baa Solomon maame Bat-Seba+ nkyɛn. Ɛnna maame no bisaa no sɛ: “Asomdwoe+ so na woreba anaa?” Na obuae sɛ: “Asomdwoe so.” 14 Na ɔtoaa so kae sɛ: “Mede abisade bi rebɛto w’anim.” Ɛnna maame no kae sɛ: “Kasa.”+ 15 Na ɔno nso kae sɛ: “Wo ara wunim sɛ me na anka ɛsɛ sɛ ahenni no ba me nsam, na me na na Israel nyinaa ani da so sɛ mɛyɛ ɔhene;+ nanso ahenni no dan kodii me nua no nsam, na Yehowa na ɔma ekodii ne nsam.+ 16 Na afei mede abisade bi rebɛto w’anim. Mmɔ m’asɛm no ngu.”+ Ɛnna maame no ka kyerɛɛ no sɛ: “Kasa.” 17 Na ɔkae sɛ: “Mesrɛ wo, kɔka kyerɛ Ɔhene Solomon sɛ ɔmfa Sunemni+ Abisag+ mma me nware. Minim sɛ wo de, ɔremmɔ w’asɛm ngu.” 18 Ɛnna Bat-Seba kae sɛ: “Asɛmpa! Mɛkɔ na me ne ɔhene akɔkasa ama wo.” 19 Enti Bat-Seba kɔɔ Ɔhene Solomon nkyɛn sɛ ɔrekɔka Adoniya+ asɛm no akyerɛ no. Ntɛm ara na ɔhene sɔre+ kohyiaa no, na ɔhene bɔɔ ne mu ase maa no.+ Afei ɔkɔtenaa n’ahengua so, na ɔhene ma wɔde akongua besii hɔ maa ne maame ma ɔtenaa ne nifa so.+ 20 Ɛnna ne maame kae sɛ: “Abisade ketewa bi na mede rebɛto w’anim. Mmɔ m’asɛm no ngu.” Enti ɔhene ka kyerɛɛ no sɛ: “Me maame, kasa na meremmɔ w’asɛm ngu.” 21 Na ne maame toaa so sɛ: “Fa Sunemni Abisag ma wo nua Adoniya aware.” 22 Ɛhɔ ara na Ɔhene Solomon ka kyerɛɛ ne maame sɛ: “Adɛn nti na worebisa Sunemni Abisag ama Adoniya? Ɛnde bisa ahenni no nso ma no+ ɛ, (efisɛ ɔyɛ me nua panyin);+ bisa ma ɔne ɔsɔfo Abiatar+ ne Seruia+ ba Yoab.”+ 23 Ɛnna Ɔhene Solomon kaa Yehowa ntam sɛ: “Sɛ mamma Adoniya amfa ne kra antwa asɛm a waka yi so+ a, ɛnde Onyankopɔn ntua me ka na ɔnsan mfa bi nka ho.+ 24 Na sɛ́ Yehowa a wama m’ase atim+ na wama meda so te me papa Dawid ahengua so,+ na wama manya ofie+ sɛnea ɔkae+ no, te ase yi,+ ɛnnɛ Adoniya bewu.”+ 25 Ɛhɔ ara na Ɔhene Solomon somaa Yehoiada ba Benaia+ ma ɔkɔtow hyɛɛ no so kum no.+ 26 Na ɔhene ka kyerɛɛ ɔsɔfo Abiatar+ sɛ: “Kɔ w’asase so wɔ Anatot!+ Wofata owu,+ nanso ɛnnɛ merenkum wo, efisɛ wosoaa Awurade Tumfoɔ Yehowa+ adaka no me papa Dawid anim,+ na me papa amanehunu nyinaa mu no, wuhuu amane bi.”+ 27 Enti Solomon pam Abiatar sɛ onnni Yehowa sɔfo bio na ɛmaa Yehowa asɛm a ɔka tiaa Eli fie+ wɔ Silo+ no baa mu. 28 Yoab tee asɛm no,+ na Yoab guan kɔɔ Yehowa ntamadan+ no mu kosoo afɔremuka ho mmɛn+ no mu denneennen—efisɛ Yoab ankɔ Absalom afã+ de, nanso okodii Adoniya+ akyi. 29 Ɛnna wɔbɛka kyerɛɛ Ɔhene Solomon sɛ: “Yoab aguan kɔ Yehowa ntamadan no mu, na ɔwɔ afɔremuka no ho.” Enti Solomon somaa Yehoiada ba Benaia, na ɔka kyerɛɛ no sɛ: “Kɔ, kɔtow hyɛ no so kum no!”+ 30 Ɛnna Benaia kɔɔ Yehowa ntamadan no mu kɔka kyerɛɛ no sɛ: “Nea ɔhene aka ni, ‘Fi adi’” Nanso obuaa no sɛ: “Dabi! Na ɛha ara+ na mewu mada.” Ɛnna Benaia bɛbɔɔ ɔhene amanneɛ sɛ: “Nea Yoab aka ni, na sɛɛ na obuaa me.” 31 Ɛnna ɔhene ka kyerɛɛ no sɛ: “Yɛ sɛnea waka no ara na tow hyɛ no so kum no, na munsie no na munyi mogya+ a Yoab hwie gui kwa+ no mfi me so ne me papa fie so. 32 N’ankasa mogya na Yehowa de begu n’atifi,+ efisɛ ɔde nkrante kum mmarima baanu a wɔteɛ na woye sen no+ a na me papa Dawid nnim ho hwee;+ okum Ner ba Abner,+ Israel sahene+ no ne Yeter ba Amasa,+ Yuda sahene+ no. 33 Na wɔn mogya mmra Yoab ne n’asefo atifi nkosi daa;+ Dawid+ ne n’asefo ne ne fie ne n’ahengua de, Yehowa bɛma wɔanya asomdwoe daa.”+ 34 Ɛnna Yehoiada ba Benaia foro kɔe,+ na ɔkɔtow hyɛɛ no so kum no,+ na wosiee no ne fie nkyɛn wɔ sare so. 35 Afei ɔhene de Yehoiada ba Benaia+ sii n’ananmu wɔ asraafo no so,+ na ɔsɔfo Sadok nso, ɔhene de no sii Abiatar ananmu.+ 36 Ɛnna ɔhene soma kɔfrɛɛ Simei+ bae, na ɔka kyerɛɛ no sɛ: “Si ofie wɔ Yerusalem fa, na ɛhɔ ara na tena. Mfi hɔ nkɔ baabiara. 37 Na ɛda a wubefi adi akotwa Kidron subon+ no, hu sɛ owu na wubewu.+ Mogya ho afɔdi begu wo ara w’atifi.”+ 38 Ɛnna Simei ka kyerɛɛ ɔhene sɛ: “Wonkaa bɔne. Sɛnea me wura ɔhene aka no, saa na w’akoa bɛyɛ.” Na Simei tenaa Yerusalem nna pii. 39 Na ɛbae sɛ mfe abiɛsa akyi no, Simei nkoa+ baanu guan kɔɔ Maaka ba Akis,+ Gat hene+ no nkyɛn. Ɛnna nkurɔfo bɛka kyerɛɛ Simei sɛ: “Hwɛ, wo nkoa no wɔ Gat.” 40 Ntɛm ara na Simei sɔre hyehyɛɛ n’afurum, na ɔkɔɔ Akis nkyɛn wɔ Gat kɔhwehwɛɛ ne nkoa no, na Simei de ne nkoa no fi Gat bae. 41 Ɛnna wɔkɔka kyerɛɛ Solomon sɛ: “Simei afi Yerusalem akɔ Gat aba.” 42 Ɛhɔ ara na ɔhene soma kɔfrɛɛ+ Simei, na ɔka kyerɛɛ no sɛ: “Mamma woanka Yehowa ntam, na mammɔ wo kɔkɔ+ sɛ, ‘Ɛda a wubefi adi akɔ baabi no, owu na wubewu,’ na wo nso woanka ankyerɛ me sɛ: ‘Asɛm a woaka yi de, wonkaa bɔne’?+ 43 Adɛn nti na woanni Yehowa ntam+ ne mmara a mehyɛɛ wo no so?”+ 44 Enti ɔhene ka kyerɛɛ Simei sɛ: “Wo ara wunim adebɔne a wo koma nim sɛ wode yɛɛ me papa Dawid no nyinaa;+ Yehowa bɛdan wo bɔne no agu wo ara w’atifi.+ 45 Na Ɔhene Solomon de, wobehyira+ no, na Dawid ahengua nso betim Yehowa anim daa.”+ 46 Ɛnna ɔhene hyɛ maa Yehoiada ba Benaia kɔtow hyɛɛ no so kum no.+ Na ahenni no timii Solomon nsam.+


Kurow a Ɛda Bepɔw So\nƆwɛn-Aban—Nea Adesua Nsɛm Wom | February 1, 2002\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese Zulu\nYESU ka kyerɛɛ n’asuafo no wɔ ne Bepɔw so Asɛnka a agye din no mu sɛ: “Mone wiase hann. Kurow a ɛda bepɔw so ntumi nhintaw.”—Mateo 5:14.\nWɔkyekyeree Yudafo ne Galileafo nkurow no pii wɔ mmepɔw so mmom sen abon mu. Ahobammɔ titiriw nti na wɔpaw mmepɔw atifi. Sɛ asraafo a na wotu Israelfo so sa no da nkyɛn a, na nnipa afoforo nso kɔtow hyɛ Israelfo nkurow so. (2 Ahene 5:2; 24:2) Na ɔmamfo a wɔwɔ akokoduru tumi bɔ adan a ɛwowɔ mmepɔw so a ɛbemmɛn no ho ban ntɛm sen adan a ɛwɔ abon mu a ɛsɛ sɛ wɔde afasu akɛse bɔ wɔn ho ban no.\nEsiane sɛ na wɔtaa de akado ka Yudafo adan ho nti, na ɛnyɛ den sɛ obi behu adan a ɛtete saa a wɔaka ho sɛ esisi nkoko so wɔ akyirikyiri. (Asomafo no Nnwuma 23:3) Sɛ owia bɔ wɔ Palestina a, nkurow a egu mmepɔw so yi hyerɛn sɛ akanea, sɛnea ɛnnɛ mpo ɛte wɔ Mediterranea nkurow bi ho no.\nYesu de sɛnea na Galileafo ne Yudafo nkurow yi te dii dwuma de kyerɛkyerɛɛ n’akyidifo no afã a nokware Kristofo wɔ mu. Ɔka kyerɛɛ wɔn sɛ: “Saa ara na momma mo kanea nhyerɛn nnipa anim, na wɔahu mo nneyɛe pa, na wɔahyɛ mo agya a ɔwɔ soro no anuonyam.” (Mateo 5:16) Bere a Kristofo nyɛ nnwuma pa mfa nhwehwɛ nnipa ayeyi no, wohu wɔn abrabɔ pa a wɔda no adi no.—Mateo 6:1.\nAbrabɔ pa a ɛte saa da adi pefee titiriw wɔ Yehowa Adansefo ɔmantam nhyiam ase. Nnansa yi, bere a Spain atesɛm krataa biako retwe adwene asi ɔmantam nhyiam bi so no, ɛbɔɔ amanneɛ sɛ: “Bere a anigye a nkurɔfo wɔ wɔ nyamesɛm ho rekɔ fam wɔ ɔsom afoforo mu no, eyi nte saa wɔ Yehowa Adansefo fam. Esiane sɛ wɔmpɛ sɛ Bible no bɛyɛ nhoma a mfaso nni so nti, wɔde Onyankopɔn Asɛm no di dwuma.”\nThomas a ɔhwɛ agumadibea a ɛwɔ Spain atifi fam atɔe a na Adansefo no taa kogye hɔ no ani gyei sɛ na ɔwɔ nkurɔfo a wɔde Onyankopɔn Asɛm di dwuma no mu. Otuu ne pɛnhyen a na ɔbɛkɔ no hyɛɛ da adapɛn pii sɛnea ɛbɛyɛ a obenya Yehowa Adansefo ɔmantam nhyiam mu kyɛfa. Bere a nhyiamfo pii, a mmofra ka ho kɔɔ ne nkyɛn wɔ nhyiam no akyi kɔdaa no ase sɛ ɔne wɔn yɛɛ biako mfe pii mu, na wɔhyɛɛ no den wɔ ne pɛnhyen a ɔrebɛkɔ ho no, nusu guu no. Ɔkae sɛ: “Hu a mahu mo saa nkurɔfo yi ayɛ m’asetra mu suahu ahorow a eye sen biara no mu biako.”\nObi tumi de n’adwene kɔ kurow a ohu sɛ ɛda bepɔw so no so efisɛ eyi ne ho adi wɔ wim na sɛ owia tɔ ɔdan fitaa biara a ɛwɔ mu so a, ɛhyerɛn. Saa ara na nokware Kristofo da nsow efisɛ wɔbɔ mmɔden sɛ wobedi Kyerɛwnsɛm mu gyinapɛn a ɛkorɔn a ɛne nokwaredi, abrabɔ pa, ne mmɔborohunu, no so.\nAfei nso, Kristofo nam asɛmpa no a wɔka no so da nokware hann no adi. Ɔsomafo Paulo ka faa afeha a edi kan Kristofo no ho sɛ: “Sɛ yɛwɔ saa ɔsom yi, sɛnea wɔahu yɛn mmɔbɔ no, yɛmpa abaw . . . na mmom yɛde nokware adiyi yi yɛn ho kyerɛ nnipa ahonim nyinaa, Onyankopɔn anim.” (2 Korintofo 4:1, 2) Ɛwom sɛ wohyiaa ɔsɔretia wɔ baabiara a wɔkaa asɛmpa no de, nanso Yehowa hyiraa wɔn som adwuma no so ma enti bɛyɛ afe 60 Y.B. mu no, Paulo tumi kyerɛwee sɛ wɔaka asɛmpa no wɔ “wiase abɔde nyinaa mu.”—Kolosefo 1:23.\nƐnnɛ, Yehowa Adansefo nso fa wɔn asɛyɛde a ɛne sɛ ‘wɔbɛma wɔn kanea ahyerɛn nnipa anim,’ no aniberesɛm sɛnea Yesu hyɛe no. Ɛdenam asɛm a wɔka ne nhoma a wotintim so no, Yehowa Adansefo abɔ Ahenni ho asɛmpa no dawuru wɔ nsase 235 so wɔ wiase nyinaa. Nea ɛbɛyɛ na Bible mu nokware betumi adu nkurɔfo pii nkyɛn no, wɔatintim wɔn Bible ho nhoma horow wɔ kasa horow bɛyɛ 370 mu.—Mateo 24:14; Adiyisɛm 14:6, 7.\nWɔ mmeae pii no, Adansefo ayɛ adwumaden de asua nkurɔfo a wɔatu afi aman a wɔabara asɛmpaka adwuma no anaa wɔde nsa ato so a wɔatu aba wɔn kurom no kasa. Sɛ nhwɛso no, nnipa a wɔdɔɔso paa atu afi China ne Russia kɔ Amerika Atifi fam nkurow akɛse pii mu. Mpɔtam hɔ Adansefo abɔ mmɔden asua China, Russia, ne kasa afoforo pii sɛnea ɛbɛyɛ na wɔatumi aka asɛmpa no akyerɛ wɔn a wɔaba hɔ foforo yi. Nokwarem no, wɔayɛ adesua a ɛbɛma wɔanya nkɔso ntɛmntɛm wɔ kasa ahorow yi mu sɛnea ɛbɛyɛ na wɔaka asɛmpa no akyerɛ afoforo bere a afuw no “ahoa ama otwa” no.—Yohane 4:35.\nOdiyifo Yesaia hyɛɛ nkɔm sɛ: “Nna a edi akyiri no mu no, [Yehowa, NW] fi bepɔw no betim hɔ ataa mmepɔw atifi, na wɔama so asen nkoko nyinaa, na amanaman nyinaa asen yuu aba ho.” Yehowa Adansefo nam wɔn abrabɔ ne wɔn asɛnka adwuma no so reboa nkurɔfo a wɔwɔ baabiara ama wɔaba ‘Yehowa fi bepɔw’ so ma wɔakyerɛkyerɛ wɔn Onyankopɔn akwan na wɔanantew Onyankopɔn atempɔn so. (Yesaia 2:2, 3) Nea afi eyi mu aba a ɛyɛ anigye ne sɛ, Yesu kyerɛe sɛ, wɔn nyinaa ‘hyɛ wɔn soro Agya,’ Yehowa Nyankopɔn anuonyam.—Mateo 5:16; 1 Petro 2:12.\nShare Share Kurow a Ɛda Bepɔw So\nw02 2/1 kr. 30-31\nAhotew Ho Hia Dɛn?\nAhotew Dɛn na Ɛkyerɛ Ankasa?\nSua Biribi Fi Nikodemo Hɔ\nƐnnɛyi Mogya Adansefo Di Adanse Wɔ Sweden\nSo Woka Wɔn A Onyankopɔn Dɔ Wɔn No Ho?\nSo Woanya “Nokware Honhom” No?\nYehowa Kyerɛkyerɛɛ Yɛn Boasetɔ Ne Animia\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM February 1, 2002\nShare Share ƆWƐN-ABAN—NEA ADESUA NSƐM WOM February 1, 2002\nƆWƐN-ABAN—NEA ADESUA NSƐM WOM February 1, 2002


Wobɛyɛ Dɛn Atumi Ama W’abusua Anya Anigye? | Asɛmpa\n1. Dɛn nti na aware ho hia na ama abusua anya anigye?\nAsɛmpa no fi Yehowa a ɔyɛ anigye Nyankopɔn a ɔpɛ sɛ mmusua nya anigye no hɔ. (1 Timoteo 1:11) Ɔno na ɔhyehyɛɛ aware. Aware a wogye tom wɔ mmara mu ma abusua nya anigye efisɛ ɛma awarefo ne wɔn mma nya abotɔyam.\nAdwene bɛn na Onyankopɔn wɔ wɔ aware ho? Ɔpɛ sɛ ɔbarima ne ɔbea bom tena sɛ awarefo daa. Ɛsɛ sɛ Kristofo di ɔman a wɔwom no mmara a ɛfa aware a wɔde hyɛ mmara ase ho no so. (Luka 2:1, 4, 5) Yehowa pɛ sɛ okununom ne ɔyerenom di wɔn ho wɔn ho nokware. (Hebrifo 13:4) Okyi awaregyae. (Malaki 2:16) Nanso sɛ Kristoni bi hokafo sɛe aware a, Onyankopɔn ma kwan ma otumi gyae aware na ɔsan ware bio.—Kenkan Mateo 19:3-6, 9.\n2. Ɔkwan bɛn so na ɛsɛ sɛ okunu ne ɔyere ne wɔn ho di?\nYehowa bɔɔ ɔbarima ne ɔbea sɛ wɔmmoa wɔn ho wɔn ho wɔ aware mu. (Genesis 2:18) Esiane sɛ okunu na ɔyɛ abusua ti nti, ɔno na ɛsɛ sɛ ɔhwɛ ma abusua no nsa ka nea wohia wɔ honam fam na ɔkyerɛkyerɛ wɔn Onyankopɔn ho ade. Ɛsɛ sɛ ɔde ne ho bɔ afɔre de da ɔdɔ adi kyerɛ ne yere. Ɛsɛ sɛ okununom ne ɔyerenom da ɔdɔ ne obu adi kyerɛ wɔn ho wɔn ho. Esiane sɛ wɔn nyinaa nyɛ pɛ nti, ɛho hia paa sɛ wosua sɛ wɔde bɔne befiri wɔn ho wɔn ho na ama wɔn ani agye wɔ aware mu.—Kenkan Efesofo 4:31, 32; 5:22-25, 33; 1 Petro 3:7.\n3. Sɛ w’ani nnye wɔ w’aware mu a, so ɛsɛ sɛ wugyae?\nSɛ muhyia nsɛnnennen wɔ mo aware mu a, ɛsɛ sɛ mo baanu nyinaa bɔ mmɔden ne mo ho mo ho di no ɔdɔ so. (1 Korintofo 13:4, 5) Onyankopɔn Asɛm no nhyɛ ntetewmu ho nkuran sɛ ɛno ne ɔkwan a wɔfa so siesie nsɛmnsɛm a ɛtaa sɔre wɔ aware mu no.—Kenkan 1 Korintofo 7:10-13.\n4. Mmofra, dɛn na Onyankopɔn pɛ sɛ munya?\nYehowa pɛ sɛ mo ani gye. Ɔma mo afotu pa sɛnea ɛbɛyɛ a mo ani begye wɔ mo mmabunbere mu. Ɔpɛ sɛ munya nyansa ne osuahu a mo awofo wɔ no so mfaso. (Kolosefo 3:20) Yehowa pɛ nso sɛ munya anigye wɔ mo Bɔfo no ne ne Ba no apɛde a mobɛyɛ no mu.—Kenkan Ɔsɛnkafo 11:9–12:1; Mateo 19:13-15; 21:15, 16.\n5. Awofo, mobɛyɛ dɛn atumi ama mo mma ani agye?\nƐsɛ sɛ moyɛ adwumaden de pɛ aduan a mo mma bedi, baabi a wɔbɛda, ne ntade a wɔbɛhyɛ. (1 Timoteo 5:8) Nanso sɛ mo mma ani begye a, ɛsɛ sɛ mosan nso kyerɛkyerɛ wɔn ma wonya Onyankopɔn ho dɔ na wosua biribi fi ne hɔ. (Efesofo 6:4) Sɛ moda ɔdɔ adi kyerɛ Onyankopɔn de yɛ nhwɛso a, ebetumi aka mo mma koma kɛse. Sɛ mugyina Onyankopɔn Asɛm no so de akwankyerɛ ma mo mma a, ebetumi aboa wɔn ma wɔanya adwene a ɛfata.—Kenkan Deuteronomium 6:4-7; Mmebusɛm 22:6.\nSɛ mohyɛ mmofra no nkuran na mokamfo wɔn a, ɛboa wɔn. Wohia nteɛso nso. Ntetee a ɛte saa bɔ wɔn ho ban fi abrabɔ a ebetumi asɛe wɔn anigye no ho. (Mmebusɛm 22:15) Nanso, ɛnsɛ sɛ mode nteɛso ma wɔ atirimɔden so da.—Kenkan Kolosefo 3:21.\nYehowa Adansefo hyɛ da tintim nhoma ahorow a wɔde bɛboa awofo ne mmofra. Saa nhoma ahorow no mu nsɛm gyina Bible so.—Kenkan Dwom 19:7, 11.\nSɛnea Mubesiesie Mo Ntam Nsɛmnsɛm\nƆkwan a mobɛfa so asiesie mo ntam nsɛmnsɛm no na ɛbɛkyerɛ sɛ ɔdɔ ne anigye wɔ mo aware mu anaasɛ agyigya.\nShare Share Wobɛyɛ Dɛn Atumi Ama W’abusua Anya Anigye?